(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΛΣΤ΄

Πέμπτη 3 Ιουνίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση αναφορών, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Κύρωση α) της Συμφωνίας για τη Συνεργασία στον Τομέα της Επιστήμης και Τεχνολογίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής και β) του Τροποποιητικού Πρωτοκόλλου της Συμφωνίας Οικονομικής, Επιστημονικής και Τεχνολογικής, Εκπαιδευτικής και Μορφωτικής Συνεργασίας μεταξύ της Κυβερνήσεως της Ελληνικής Δημοκρατίας και της Κυβερνήσεως των Ηνωμένων Πολιτειών», σελ.
2. Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Τουρισμού: «Κύρωση του Παραρτήματος XVIII της Διεθνούς Συμβάσεως για τα Προνόμια και τις Ασυλίες των Ειδικευμένων Οργανισμών, αναφορικά με τον Παγκόσμιο Οργανισμό Τουρισμού», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α. , σελ.

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΒΔΕΛΑΣ Α. , σελ.
ΒΙΛΙΑΡΔΟΣ Β. , σελ.
ΚΑΚΛΑΜΑΝΗΣ Ν. , σελ.
ΜΠΟΥΜΠΑΣ Κ. , σελ.
ΧΗΤΑΣ Κ. , σελ.

Β. Επί του σχεδίου νόμου του Υπουργείου Ανάπτυξης και Επενδύσεων:
ΒΙΛΙΑΡΔΟΣ Β. , σελ.
ΓΕΩΡΓΙΑΔΗΣ Σ. , σελ.
ΓΡΗΓΟΡΙΑΔΗΣ Κ. , σελ.
ΔΕΛΗΣ Ι. , σελ.
ΔΗΜΑΣ Χ. , σελ.
ΚΕΓΚΕΡΟΓΛΟΥ Β. , σελ.
ΛΟΓΙΑΔΗΣ Γ. , σελ.
ΣΟΥΚΟΥΛΗ - ΒΙΛΙΑΛΗ Μ. , σελ.
ΤΣΑΚΑΛΩΤΟΣ Ε. , σελ.

Γ. Επί του σχεδίου νόμου του Υπουργείου Τουρισμού:
ΑΥΛΩΝΙΤΗΣ Α. , σελ.
ΒΡΟΥΤΣΗΣ Ι. , σελ.
ΓΡΗΓΟΡΙΑΔΗΣ Κ. , σελ.
ΖΑΧΑΡΑΚΗ Σ. , σελ.
ΚΑΤΣΩΤΗΣ Χ. , σελ.
ΚΕΓΚΕΡΟΓΛΟΥ Β. , σελ.
ΛΟΓΙΑΔΗΣ Γ. , σελ.
ΜΠΟΥΜΠΑΣ Κ. , σελ.
ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΛΣΤ΄

Πέμπτη 3 Ιουνίου 2021

Αθήνα, σήμερα στις 3 Ιουνίου 2021, ημέρα Πέμπτη και ώρα 10.18΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 2-6-2021 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡΛE΄ συνεδριάσεώς του, της Τετάρτης 2 Ιουνίου 2021, σε ό,τι αφορά την ψήφιση στο σύνολο του σχεδίου νόμου: «Εκλογή Δημοτικών και Περιφερειακών Αρχών και λοιπές διατάξεις»).

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής, κ. Κωνσταντίνο Κυρανάκη Βουλευτή Β3΄ Νοτίου Τομέα Αθηνών τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 1α )

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 1β )

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, ολοκληρώθηκε η ανάγνωση των αναφορών. Ευχαριστούμε τον κ. Κυρανάκη.

Προτού εισέλθουμε στη νομοθετική εργασία, η Βουλή καλείται να εγκρίνει άδεια απουσίας στο εξωτερικό από 9 Ιουνίου 2021 έως 16 Ιουνίου 2021 της συναδέλφου κ. Κυριακής Μάλαμα από τον ΣΥΡΙΖΑ.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Κύρωση α) της Συμφωνίας για τη Συνεργασία στον Τομέα της Επιστήμης και Τεχνολογίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής και β) του Τροποποιητικού Πρωτοκόλλου της Συμφωνίας Οικονομικής, Επιστημονικής και Τεχνολογικής, Εκπαιδευτικής και Μορφωτικής Συνεργασίας μεταξύ της Κυβερνήσεως της Ελληνικής Δημοκρατίας και της Κυβερνήσεως των Ηνωμένων Πολιτειών».

Θα σπάσουμε στα δύο τις κυρώσεις, με την ίδια διαδικασία μεν, αλλά υπάρχει λόγος να είναι χωριστά και θα το καταλάβετε στη συνέχεια. Για το πρώτο κομμάτι, το νομοσχέδιο ψηφίστηκε στη Διαρκή Επιτροπή κατά πλειοψηφία, εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή, μπορούν να λάβουν τον λόγο όσοι έχουν αντίρρηση επί της κυρώσεως των συμβάσεων για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Νομίζω ότι έχω τη σύμφωνη γνώμη του Σώματος.

Τώρα, με βάση την ενημέρωση που έχω, «κατά» αυτής της πρώτης σύμβασης ψήφισε το Κομμουνιστικό Κόμμα Ελλάδας και εξέφρασαν επιφυλάξεις η Ελληνική Λύση και το ΜέΡΑ25.

Επομένως, κατ’ αρχάς σε επίπεδο εισηγητών δίνω πρώτα τον λόγο στο Κομμουνιστικό Κόμμα Ελλάδας, στον κ. Δελή, για πέντε λεπτά.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Σπεύδω να διευκρινίσω από την αρχή ότι η αρνητική μας ψήφος για την υπό κύρωση συμφωνία της χώρας μας με τις Ηνωμένες Πολιτείες δεν μπορεί και δεν πρέπει να ερμηνευθεί και ως γενική ή απόλυτη αντίρρηση του κόμματός μας στο να υπάρχει και να αναπτύσσεται η συνεργασία ανάμεσα στις επιστημονικές κοινότητες και στα πανεπιστήμια. Υπάρχουν, άλλωστε, πάμπολλα θετικά παραδείγματα γόνιμων διεθνών συνεργασιών, τα οποία επιβεβαιώνουν και υπογραμμίζουν ότι τόσο η διεθνική διάσταση όσο και η διεθνική συνεργασία είναι βασικά γνωρίσματα της επιστημονικής έρευνας. Όμως, τόσο η νέα συμφωνία όσο και η τροποποίηση της προηγούμενης δεν ανήκουν σε αυτού του τύπου τις θετικές συνεργασίες για την επιστήμη και την έρευνα από τη σκοπιά πάντα των λαϊκών συμφερόντων.

Δεν είναι μόνο ότι ο εισηγητής της Πλειοψηφίας εντάσσει τη συμφωνία στην προσπάθεια περαιτέρω ισχυροποίησης των διπλωματικών και στρατιωτικών σχέσεων της Ελλάδας με τις Ηνωμένες Πολιτείες, ούτε ότι ο εισηγητής του ΣΥΡΙΖΑ διεκδικεί για το κόμμα του το βραβείο της πατρότητας τέτοιων συμφωνιών με τις Ηνωμένες Πολιτείες, ούτε ακόμα ότι ο εισηγητής του Κινήματος Αλλαγής χαρακτηρίζει τη συμφωνία ως βασικό εργαλείο, λέει «εξωστρέφειας και μέρος της εξωτερικής πολιτικής της χώρας». Είναι και το ότι ο ίδιος ο Υφυπουργός Ανάπτυξης και Επενδύσεων στην επιτροπή δήλωσε ανοιχτά ότι αυτή η συμφωνία εντάσσεται στο πλαίσιο του στρατηγικού διαλόγου της χώρας μας με τις Ηνωμένες Πολιτείες, που ξεκίνησε το φθινόπωρο του 2019, ένας στρατηγικός διάλογος που θυμίζουμε ήδη έφερε μία στρατιωτική συμφωνία και γέμισε τη χώρα μας με αμερικανικές στρατιωτικές βάσεις από την Αλεξανδρούπολη και τη Μαγνησία μέχρι τη Σούδα, ορμητήρια δηλαδή κάθε είδους ιμπεριαλιστικών πολεμικών σχεδιασμών.

Συνεπώς και μετά από όλα αυτά εύκολα αντιλαμβάνεται κανείς ότι η υπό συζήτηση σήμερα συμφωνία στην πραγματικότητα υπηρετεί τη μεγαλύτερη δυνατή ευθυγράμμιση και την πιο στενή σύνδεση της Ελλάδας με τις Ηνωμένες Πολιτείες στο πλαίσιο της αναβάθμισης των σχέσεων μεταξύ των δύο κρατών, μία αναβάθμιση, που την επιδιώκουν οι Ηνωμένες Πολιτείες, προκειμένου να ενισχύσουν την επιρροή τους στην περιοχή της Νοτιοανατολικής Μεσογείου, την ώρα που σε αυτή μαίνονται οι ιμπεριαλιστικοί ανταγωνισμοί. Την αναβάθμιση, όμως, αυτήν την επιδιώκει με πάθος και η αστική τάξη της Ελλάδας στη συντονισμένη της προσπάθεια να διεκδικήσει και αυτή αναβαθμισμένο γεωπολιτικό ρόλο στην ίδια περιοχή. Και λέμε συντονισμένη, γιατί όλοι βλέπουμε την πλήρη ευθυγράμμιση όλων των αστικών κομμάτων από τη Νέα Δημοκρατία μέχρι τον ΣΥΡΙΖΑ στην επιδίωξη αυτή του ελληνικού κεφαλαίου, επιδίωξη η οποία και προβάλλεται και με εθνικό –τάχα- μανδύα.

Είναι γνωστό, κυρίες και κύριοι, ότι σημαντικό ρόλο παίζει η εκπαιδευτική και πολιτιστική διπλωματία, η «soft diplomacy», η «science diplomacy» σύμφωνα με τη Γενική Γραμματεία Έρευνας και Τεχνολογίας στην προώθηση των επιδιώξεων των ιμπεριαλιστών, καθώς διαμορφώνουν επιπλέον διαύλους παρέμβασης και ενσωμάτωσης, τόσο με οικονομικούς όσο και με ιδεολογικούς όρους. Και για να μην μας κατηγορήσει κάποιος ότι κυνηγάμε φαντάσματα, σας προτείνουμε να διαβάσετε την πρόσφατα δημοσιευμένη έκθεση της Αμερικανικής Πρεσβείας στην Ελλάδα που έχει τον χαρακτηριστικό όσο και αποκαλυπτικό τίτλο «Η δυσλειτουργική κατάσταση του ελληνικού εκπαιδευτικού συστήματος, μία πρόκληση στον τομέα της δημόσιας διπλωματίας των Ηνωμένων Πολιτειών, Μέρος 1ο».

Σ’ αυτήν την έκθεση θα δείτε, λοιπόν, πώς βλέπει διαχρονικά η αμερικανική Πρεσβεία τις εξελίξεις στα ελληνικά πανεπιστήμια, αλλά και το πού στρέφουν το ενδιαφέρον τους για να παρέμβουν, έχοντας και ως δεδομένο ότι ορισμένα τμήματα, όπως λένε, της ελληνικής κοινωνίας είναι ιστορικώς επιφυλακτικά για τη συνεργασία Ελλάδος Ηνωμένων Πολιτειών στην άμυνα, στην οικονομία και στα πολιτικά ζητήματα. Τέτοια ας πούμε και εναρμονισμένα με την ελληνική εκπαίδευση σε επίπεδο περιφερειών είναι και η λειτουργία διαφόρων «tech labs», που λειτουργούν ως θύλακες αμερικανικής επιρροής, γρήγορης συγκέντρωσης δεδομένων και εκπόνησης δραστηριότητας εναρμονισμένων στις επιδιώξεις πάντα του στρατηγικού διαλόγου.

Τώρα, αν σε όλα αυτά προσθέσουμε και τις διαλέξεις αξιωματούχων της Πρεσβείας των Ηνωμένων Πολιτειών σε διάφορα πανεπιστημιακά ιδρύματα, εκδηλώσεις, ημερίδες, αν προσθέσουμε την υπογραφή μνημονίων συνεργασίας και διεθνών ερευνητικών προγραμμάτων, μεταξύ αμερικανικών πανεπιστημίων της πρεσβείας αλλά και του ΝΑΤΟ ήδη από το 2009, καθώς και την πρόσφατη ψήφιση νόμου, όπου προβλέπεται η επιχορήγηση από τον ελληνικό παρακαλώ προϋπολογισμό του αμερικανικού Ιδρύματος «Φουλμπράιτ», δηλαδή, ενός φορέα προώθησης των πολιτικών επιδιώξεων των κυβερνήσεων των Ηνωμένων Πολιτειών, ενός ευαγούς ιδρύματος του οποίου το μαύρο παρελθόν και οι απαρχές της παρουσίας του στην Ελλάδα σε εκείνα τα σκοτεινά χρόνια του εμφυλίου από το 1948 σηματοδοτούν και τον ρόλο του, του οποίου μάλιστα η δυνατότητα χρηματοδότησης προβλέπεται και με το σημερινό πρωτόκολλο, που τροποποιείται και αν συνυπολογίσουμε και την ταχύτατη ανάπτυξη επενδυτικών δραστηριοτήτων στην Ελλάδα από αμερικανικούς μονοπωλιακούς ομίλους σε κλάδους αιχμής, όπως οι ψηφιακές τεχνολογίες και η έρευνα, μιας και εδώ βρίσκουν φθηνό επιστημονικό και ειδικευμένο εργατικό δυναμικό για να το εκμεταλλευτούν, καταλαβαίνουμε όλοι ότι κάτω από το πρίσμα όλων των παραπάνω το γενικόλογο και φαινομενικά αθώο περιεχόμενο της υπό συζήτηση συμφωνίας για την επιστήμη και την τεχνολογία μεταξύ Ελλάδας και Ηνωμένων Πολιτειών Αμερικής αποκτά ένα πολύ συγκεκριμένο, αρνητικό για τον λαό περιεχόμενο και σε μία κατεύθυνση διαμετρικά αντίθετη για τα λαϊκά συμφέροντα.

Γι’ αυτό και το καταψηφίζουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Τον λόγο έχει τώρα ο κ. Βιλιάρδος του οποίου το κόμμα είχε εκφράσει επιφυλάξεις.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, όπως αναφέραμε στην επιτροπή, η παρούσα σύμβαση υπεγράφη στις 28 Σεπτεμβρίου 2020, κατά την επίσκεψη του Υπουργού Εξωτερικών των Ηνωμένων Πολιτειών, Μάικ Πομπέο προς το τέλος της προεδρίας Τραμπ. Πρόκειται για μία συμφωνία αποκλειστικά για συνεργασία στην επιστήμη και την τεχνολογία, κάτι που προηγουμένως αποτελούσε μέρος μιας συνολικής συνθήκης από τις 22-4-1980 για την οικονομική, εκπαιδευτική, μορφωτική και πολιτιστική συνεργασία από την οποία διαχωρίζεται. Επομένως, αυτός πρέπει να είναι ο λόγος, που η δεύτερη τροποποιείται. Η συνεργασία τώρα στην επιστήμη και την τεχνολογία δεν περιλαμβάνει την άμυνα και την ασφάλεια, κάτι που κατά την άποψή μας είναι περιοριστικό. Δεν χρειάζεται εδώ να αναφερθούμε στη σημασία των Ηνωμένων Πολιτειών σε τεχνολογικό επίπεδο, αν και πλέον κλιμακώνεται ο ανταγωνισμός από την Κίνα. Στις Ηνωμένες Πολιτείες πάντως είναι εμφανή τα αδιέξοδα της παγκοσμιοποίησης, οπότε λογικά έχει ξεκινήσει η διαδικασία υποστήριξης της επιστροφής των εργοστασίων, ήδη από την προεδρία Τραμπ.

Η διαδικασία αυτή συνεχίζεται από τον πρόεδρο Μπάιντεν, παρά τα όσα λέγονται, με το σχέδιο «Buy American», «Αγοράζω Ελληνικά», όπως θα λέγαμε στη χώρα μας, με διάφορους τρόπους γίνεται αυτό, όπως με το πρόγραμμα για επενδύσεις στις υποδομές.

Εμείς έχουμε προτείνει επανειλημμένα τη διακομιστική υποστήριξη των ελληνικών προϊόντων, η οποία ασφαλώς δεν απαγορεύεται εάν αποφεύγουμε τη λέξη «μόνο» στο «Αγοράζουμε Ελληνικά». Η Κυβέρνηση, όμως, προτίμησε τη στήριξη των μέσων μαζικής ενημέρωσης αντί των ελληνικών προϊόντων. Δαπάνησε σχεδόν 80 εκατομμύρια από τα δανεικά, που παίρνει και που θα πληρώσουμε εμείς και τα παιδιά μας στο πολλαπλάσιο, για να χειραγωγεί τους Έλληνες. Ελέγχει δε πλέον πάνω από το 80% της ενημέρωσης, πλησιάζοντας τις συνθήκες στη Βόρεια Κορέα.

Συνεχίζοντας, αφού τονίσαμε πως οι διατάξεις της σημερινής συμφωνίας είναι γενικόλογες, θέσαμε διάφορα ερωτήματα στη συζήτηση επί των άρθρων, επιφυλασσόμενοι για την ψήφισή τους ανάλογα με τις απαντήσεις, που θα μας έδινε η Κυβέρνηση. Για παράδειγμα, στο άρθρο 2 είπαμε ότι δεν αναφέρεται ο τρόπος με τον οποίο τα επιστημονικά ή και τεχνολογικά δεδομένα θα αξιοποιηθούν από τις δύο χώρες, ενώ ρωτήσαμε ποια θα είναι τα δικαιώματα στην έρευνα μιας μεγάλης ιδιωτικής εταιρείας η οποία τυχόν θα συμμετάσχει. Τονίσαμε πως, προφανώς, θα εξαρτάται από τη συμφωνία, οπότε θα πρέπει να δοθεί σημασία στους όρους της πνευματικής ιδιοκτησίας οι οποίοι στις Ηνωμένες Πολιτείες είναι πάρα πολύ σημαντικοί. Εντούτοις, δεν πήραμε απολύτως καμμία απάντηση, όπως άλλωστε στις υπόλοιπες ερωτήσεις μας. Οπότε δεν είναι δυνατόν να μην συνεχίσουμε να έχουμε επιφυλάξεις. Δεν πήραμε απάντηση ούτε καν στο άρθρο 4, όπου ρωτήσαμε αν θα μπορούσαμε να διαφωνήσουμε και να ασκήσουμε βέτο εάν οι Ηνωμένες Πολιτείες θελήσουν να συνεργαστούν με την Τουρκία ως τρίτο μέρος ή στο άρθρο 7, όπου εκφράσαμε την απορία γιατί στην επιτροπή προεδρεύουν από την Ελλάδα άτομα από το Υπουργείο Ανάπτυξης ενώ από τις Ηνωμένες Πολιτείες άτομα από το Υπουργείο Εξωτερικών.

Αφού αναφέραμε τώρα τις δαπάνες, με βάση την έκθεση του Γενικού Λογιστηρίου του Κράτους, με υψηλότερη τα 10 εκατομμύρια ευρώ της συμμετοχής της χώρας μας για την χρηματοδότηση είκοσι πέντε έως τριάντα ερευνητικών έργων ανά πενταετία, τονίσαμε πως φυσικά η δαπάνη δεν πρέπει να περιλαμβάνει μελέτες του ΕΛΙΑΜΕΠ, το οποίο συνεχίζει να είναι προκλητικά επιβαρυντικό για τη χώρα μας.

Κλείνοντας, προτείναμε μερικές δράσεις, όπως όσον αφορά το νικέλιο, που θα πρέπει να ενδιαφερθούμε για την παραγωγή ηλεκτρικών αυτοκινήτων και μπαταριών, ενδεχομένως σε συνεργασία με τις Ηνωμένες Πολιτείες αφού η «TESLA» έχει δείξει ενδιαφέρον γνωρίζοντας πως διαθέτουμε τη χρυσοφόρα πλέον «ΛΑΡΚΟ», με τα κοιτάσματα νικελίου και κοβαλτίου.

Οι υπόλοιπες προτάσεις μας αφορούσαν τα drones και τη ρομποτική όπου υπάρχουν πολλές δυνατότητες. Επίσης, την κυβερνοασφάλεια και την υπολογιστική γενικά, αφού υπάρχει ήδη παρουσία αμερικανικών εταιρειών στη Θεσσαλονίκη. Επιπλέον τη φαρμακοβιομηχανία, τη βιοτεχνολογία, την υγεία και την έρευνα υδρογονανθράκων.

Τέλος, αναφέραμε πως θα έπρεπε να εξεταστεί η προώθηση των προγραμμάτων ανταλλαγής φοιτητών, εποχιακής εργασίας και εκπαίδευσης στις Ηνωμένες Πολιτείες, όπως συμβαίνει με το «ERASMUS». Ούτε εδώ πήραμε απαντήσεις, γεγονός που σημαίνει πως η Κυβέρνηση αδιαφορεί εντελώς, έχοντας πλέον εξασφαλίσει τη στήριξη των δύο άλλων μνημονιακών κομμάτων, της τρόικας εσωτερικού, με τα οποία συμφωνεί σε όλα, από τα μνημόνια και την υποθήκευση της χώρας μας έως την κάνναβη και το Ελληνικό.

Στην ουσία δηλαδή, η Νέα Δημοκρατία, το Κίνημα Αλλαγής και ο ΣΥΡΙΖΑ συγκυβερνούν ήδη άτυπα, όπως τεκμηριώνεται από διάφορες εκδηλώσεις πρόσφατα, όπου η Νέα Δημοκρατία καλεί μόνο αυτά τα δύο κόμματα σαν να μην υπάρχουν άλλα. Φαίνεται πως αυτές τις εντολές έχει από τη Γερμανία για να διευκολυνθεί η αλλαγή του ιδιοκτησιακού καθεστώτος της χώρας μας, με την επιτάχυνση του ξεπουλήματος της δημόσιας περιουσίας μας και με τους πλειστηριασμούς της ιδιωτικής, που ξεκίνησαν προχθές, όπου δρομολογήθηκε η εφαρμογή του νέου πτωχευτικού νόμου «έκτρωμα». Δικαίωμα τους βέβαια, αλλά εμείς δεν πρόκειται ποτέ να συνηγορήσουμε στο εθνικό έγκλημα που διαπράττεται, ελπίζοντας να το καταλάβουν οι Έλληνες και να αντιδράσουν πριν να είναι πολύ αργά.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Και κλείνουμε τους έχοντες αντίρρηση ή επιφυλάξεις, με τον κ. Γεώργιο Λογιάδη από το ΜέΡΑ25.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε.

Κύριοι Υπουργοί, σχετικά με το σημερινό σχέδιο νόμου του Υπουργείου Ανάπτυξης για τη συνεργασία στον τομέα της επιστήμης και της τεχνολογίας μεταξύ της Ελλάδος και των Ηνωμένων Πολιτειών θα αναφερθώ κατ’ αρχάς σε δύο μείζονα ζητήματα.

Πρώτον, στην τεράστια διαφορά μεταξύ των ΗΠΑ ως χώρα των τεράστιων δυνατοτήτων και της Ελλάδος ως χώρα των τεράστιων χαμένων μυαλών.

Θα ξεκινήσω με ένα άρθρο της «ΚΑΘΗΜΕΡΙΝΗΣ», στο οποίο ο καθηγητής της Ιατρικής Σχολής του Πανεπιστημίου Στάνφορντ των Ηνωμένων Πολιτειών Αμερικής, Γιάννης Ιωαννίδης, στις 18 Οκτωβρίου 2018 γράφει:

«Σαράντα πέντε Έλληνες επιστήμονες, γεννημένοι από το 1974 και μετά έχουν δημοσιεύσει εργασίες με επιρροή στο κορυφαίο 0,1% της παγκόσμιας επιστήμης. Τριάντα επτά γεννήθηκαν και μεγάλωσαν στην Ελλάδα. Από τους σαράντα, που σταδιοδρομούν στο εξωτερικό οι δεκαεννέα βρίσκονται στις ΗΠΑ. Οι περισσότεροι στελεχώνουν κορυφαία πανεπιστήμια ή ερευνητικά ιδρύματα». Μερικά λαμπρά ονόματα: Κωνσταντίνος Δασκαλάκης, καθηγητής της Επιστήμης των Υπολογιστών στο MIT, Μανώλης Κέλλης, καθηγητής της Επιστήμης των Υπολογιστών στο MIT, Γιώργος - Μάριος Αγγελέτος, καθηγητής στο Οικονομικό Τμήμα του MIT και πολλά άλλα, βέβαια. «Στην Ελλάδα η χρηματοδότηση για έρευνα ως ποσοστό του ΑΕΠ υπολείπεται Τουρκία και Μεξικού. Η συνολική εικόνα δείχνει τον σταδιακό ξενιτεμό των πλέον επιδραστικών νέων επιστημόνων. Η κινητικότητα είναι επιθυμητή. Αυτό που απογοητεύει περισσότερο είναι ότι κανένας νέος χωρίς ελληνικό όνομα και με αντίστοιχη επιρροή δεν εργάζεται στην Ελλάδα». Αυτά όλα τα γράφει ο καθηγητής στο άρθρο του. «Η Ελλάδα αδιαφορεί για επιστήμες και γνώση. Μάλλον δεν ενδιαφέρεται καν να επιβιώσει. Τα ελληνικά πανεπιστήμια ανέχονται νησίδες αριστείας, όμως οι κύριοι στόχοι τους είναι άλλοι: να αποτελούν τον σκουπιδότοπο όλων των κομμάτων, να ανακυκλώνουν την παραπαιδεία, να προσπορίζουν εισόδημα από ενοικιαζόμενα, να μετατρέπουν ανίκανους καθηγητές σε ανίκανους πολιτικούς, να διατηρούν το επίπεδο καλλιέργειας στα χαμηλότερα δυνατά επίπεδα και να δίνουν πτυχία απλώς για δίνουν πτυχία. Αριστεύουμε σε όλους αυτούς τους τομείς. Ατομικές βέβαια εξαιρέσεις φωτισμένων πανεπιστημιακών και επιστημόνων φοιτητών υπάρχουν για να επιβεβαιώσουν τον κανόνα. Αποτελεσματικές λύσεις προϋποθέτουν ολική ανατροπή.

Συνεχίζει ο καθηγητής: «Αντιλαμβάνομαι πόσο ουτοπικό είναι να περιμένεις έντιμες συμφωνίες από επαγγελματίες της παρασπονδίας. Οι συνειδητές επιλογές της ελληνικής ηγεσίας είναι αποδεδειγμένα αμάθεια και παρακμή, συστηματική αμάθεια και επιθυμητή παρακμή. Το να κάνεις σοβαρή επιστήμη και να προσφέρεις αξιοπρεπή παιδεία αποτελούν σήμερα μορφές ανταρτοπόλεμου. Υποκλίνομαι σε όσους ακόμη αντιστέκονται», Γιάννης Ιωαννίδης, καθηγητής Στάνφορντ.

Το δεύτερο μείζον θέμα στο οποίο θέλω να αναφερθώ είναι αυτό σε σχέση με τους ξενιτεμένους Έλληνες και πώς το αντιμετωπίζει η ελληνική πολιτεία με το νομοσχέδιο για την ψήφο των αποδήμων. Το ΜέΡΑ25 είναι το μοναδικό κόμμα, που καταψήφισε το 2019 τον νόμο του κ. Θεοδωρικάκου για την ψήφο των αποδήμων. Δεν μπορούμε να έχουμε Έλληνες πολίτες δύο κατηγοριών. Δεν κάνουν παιχνίδια με τους απόδημους και ξενιτεμένους Έλληνες. Οι προτάσεις του ΜέΡΑ25 είναι συγκεκριμένες για ισότιμη ψήφο των Ελλήνων της διασποράς.

Τώρα προχωράω συγκεκριμένα στο σημερινό σχέδιο νόμου. Θα αναφερθώ στο άρθρο 3, το οποίο ορίζει ότι οι συνεργατικές δράσεις θα διεξάγονται για αμοιβαίο όφελος βάσει της συνολικής ισορροπίας πλεονεκτημάτων. Αυτό όμως είναι εντελώς θεωρητικό, γενικό και ανέφικτο για εμάς. Δυστυχώς, για εμάς αυτή η συνεργασία μόνο ισοβαρής δεν μπορεί να είναι με τις Ηνωμένες Πολιτείες και το έγραψε προηγουμένως και ο καθηγητής στο άρθρο του.

Η παράγραφος ε΄ του άρθρου 3 αναφέρει την προώθηση της προστασίας της διανοητικής ιδιοκτησίας του ασφαλούς και χωρίς αποκλεισμούς ερευνητικού περιβάλλοντος. Η ερώτηση που τίθεται, κύριε Υπουργέ, είναι: Πόσες πατέντες έχουμε αναπτύξει εδώ, πόσες πουλάμε, πόσες αγοράζουμε για τις εφαρμόσουμε;

Ανέφερε και ο κ. Ιωαννίδης στο άρθρο του ότι κανένας ξένος, κανένας Αμερικανός δεν εργάζεται στην Ελλάδα στον τομέα έρευνας και τεχνολογίας.

Στο άρθρο 8, χρηματοδότηση και νομικά ζητήματα οι συνεργατικές δράσεις τελούν υπό τον όρο της διαθεσιμότητας των πιστώσεων πόρων. Ασφαλώς και δεν υπάρχει καμμία σύγκριση μεταξύ των πόρων, που διατίθενται στις Ηνωμένες Πολιτείες Αμερικής και στην Ελλάδα για έρευνα και τεχνολογία. Αυτή η συμφωνία υπεγράφη στις 28 Σεπτεμβρίου του ’20 στη Θεσσαλονίκη.

Διερωτώμεθα εάν η Θεσσαλονίκη είναι σημειολογικού χαρακτήρα, διότι αφορά τη βόρειο Ελλάδα; Θα αφορά τη δυνατότητα της Θεσσαλονίκης και της Αλεξανδρούπολης με τους καινούργιους αγωγούς, θα αφορά την ανάπτυξη καινούργιων τεχνολογιών αποθήκευσης ενέργειας, θα αφορά καινούργιες ενεργειακές μορφές παραγωγής υδρογόνου, θα αφορά το LNG, θα αφορά την Google και τους τεχνολογικούς κολοσσούς;

Στο άρθρο 13 έχουμε δύο υπογραφές μία από την ελληνική Κυβέρνηση και μία από αμερικανική Κυβέρνηση χωρίς ονόματα. Δεν ξέρουμε ποιος υπογράφει αυτήν τη συμφωνία. Μας δημιουργεί ερωτηματικά και αμφιβολίες για το κατά πόσον και αν αναφέρονται όλες οι πληροφορίες στο κείμενο του σχεδίου νόμου. Στη συμφωνία αυτή θεωρούμε ότι μπορεί να υπάρχουν διαβαθμισμένες και εμπιστευτικές πληροφορίες.

Κλείνοντας, θα ήθελα να πω ας μάθουμε επιτέλους από τους Αμερικανούς να μην μας φεύγουν τα μυαλά των παιδιών μας στο εξωτερικό, το brain drain και από την άλλη πλευρά, να ενσωματώσουμε τους απόδημους στην ελληνική πραγματικότητα.

Εμείς, στο ΜέΡΑ25 θα ψηφίσουμε «παρών».

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Τώραρωτώντας κατά ανάστροφη φορά, δεν είναι υποχρεωτικό ούτε προβλέπεται από τον Κανονισμό, αλλά το έχουμε συμφωνήσει μεταξύ μας στη Διάσκεψη, ο κ. Γρηγοριάδης θέλει να πάρει τον λόγο;

**ΚΛΕΩΝ ΓΡΗΓΟΡΙΑΔΗΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε για τον λόγο.

Κυρίες και κύριοι Βουλευτές, κύριοι Υπουργοί, μίλησε μόλις πριν από μένα ο αγαπητός συνάδελφος και σύντροφός μου, ο κ. Λογιάδης και εξήγησε τη θέση και τη στάση του ΜέΡΑ25 στις συμβάσεις, που ψηφίζουμε σήμερα.

Εγώ είμαι εδώ πέρα ως Κοινοβουλευτικός Εκπρόσωπος για να σχολιάσω τα τεκταινόμενα, τα οποία κατά τη γνώμη μας είναι πολύ σοβαρά με σοβαρότερο όλων και προεξάρχον, αν μου επιτρέπεται η έκφραση, βεβαίως τίποτε άλλο παρά την θαυμάσια εκκίνηση των πλειστηριασμών και την απώλεια της πρώτης κατοικίας και της επαγγελματικής στέγης εδώ και δύο μέρες, μόλις από την 1η Ιουνίου, από την Κυβέρνηση φυσικά της Νέας Δημοκρατίας.

Να μην ξεχνάμε βέβαια ότι είναι μία κερκόπορτα αυτή την οποία έχει ανοίξει η κυβέρνηση του ΣΥΡΙΖΑ με το τρίτο, τέταρτο μνημόνιό της και ουσιαστικά με την κατάργηση του νόμου Κατσέλη άφησε ένα κενό το οποίο κάπως θα έπρεπε να αναπληρωθεί από τους θεσμούς και την τρόικα.

Το γεγονός πάντως είναι, κύριε Υπουργέ, αγαπητέ κύριε Γεωργιάδη, ότι το σχέδιο «ΗΡΑΚΛΗΣ» φαίνεται ότι άρχισε να σας αποδίδει ως Κυβέρνηση. Και λέω σας αποδίδει, γιατί από 1η Ιουνίου, προχθές, συνάνθρωποί μας χάνουν τη στέγη τους, την πρώτη κατοικία τους, η οποία βεβαίως καταλήγει στα αρπακτικά.

Και προσέξτε εδώ μια ενδιαφέρουσα σημειολογία, κατά τη γνώμη μου. Καταλήγουν στα αρπακτικά ταμεία μέσω των χρεοκοπημένων εδώ και δέκα χρόνια, τετράκις, πεντάκις, τραπεζών, τις οποίες ανακεφαλαιοποίησαν όλη αυτή τη δεκαετία οι ίδιοι οι πολίτες, που σήμερα μέσω αυτών των τραπεζών χάνουν τα σπίτια τους, τα οποία υφαρπάζονται για να καταλήξουν στα αρπακτικά ταμεία.

Κύριε Γεωργιάδη, πρέπει να σας συγχαρώ, γιατί πραγματικά το σχέδιο «ΗΡΑΚΛΗΣ» φαίνεται ότι αποδίδει. Εκτός από τα 12,5 με 13 δισεκατομμύρια που θα κοστίσει στο κράτος, το καταπτωχευμένο, ήδη κοστίζει, σύμφωνα με τους υπολογισμούς μας, αρκετές δεκάδες χιλιάδες πρώτες κατοικίες και επαγγελματικές στέγες, οι οποίες θα καταλήξουν στα αρπακτικά ταμεία μέσω των χρεοκοπημένων τραπεζών.

Ποιων τραπεζών δηλαδή; Αυτών των τραπεζών που, αν ήταν φυσικά πρόσωπα, θα είχαν χάσει το σπίτι τους -να το καταλάβουν όλοι εδώ μέσα- θα είχαν χάσει την πρώτη κατοικία τους. Γιατί; Γιατί τα δάνειά τους δεν θα ήταν κόκκινα, θα ήταν πορφυρά, θα ήταν φλόγες που θα καίγονταν εις το διηνεκές, στο πυρ το εξώτερον. Τόσο πιο πολύ χρεοκοπημένες από τους πολίτες, που χάνουν τα σπίτια τους και τα μαγαζιά τους είναι οι τράπεζες, που μέσω των τοξικών κόκκινων δανείων τους, τα οποία έχουν ξεφορτώσει στα αρπακτικά ταμεία, τους αρπάζουν τελικά τα σπίτια, οι ανακεφαλαιοποιημένες με 75 δισεκατομμύρια την τελευταία δεκαπενταετία από τους ίδιους αυτούς τους δύσμοιρους πολίτες.

Μουσική στην εστίαση. Καταπληκτικό και αυτό, κύριε Γεωργιάδη. Και γι’ αυτό είσαστε αρμόδιος. Ξέρετε, έχουν ανοίξει πολλά, αλλά όχι τα μπαρ. Θα μου πείτε «μα, αφού τα έχουμε ανοίξει εδώ και έναν μήνα». Δεν τα έχετε ανοίξει, γιατί τα μπαρ χωρίς μουσική δεν είναι μπαρ. Είναι καφέ, είναι εστιατόρια πολύ στενόχωρα, με μικρά τραπέζια που δεν χωράνε ούτε να βάλεις το φαγητό σου να το φας, αλλά μπαρ δεν είναι.

Γιατί η μόνη ειδοποιός διαφορά, διαφορά δηλαδή που δημιουργεί διαφορετικά είδη, είναι η μουσική στα μπαρ, γιατί το ποτό μπορείς να το βρεις παντού. Σε όλα τα καφέ, σε όλα τα καφενεία σερβίρονται ποτά. Στα περισσότερα εστιατόρια, σε όλα τα καλά, αλλά και στα μέτρα και στα μικρά σερβίρονται ποτά, όπως φαγητό σερβίρεται παντού. Άρα, η ειδοποιός διαφορά είναι η μουσική.

Και ποιο είναι το ενδιαφέρον; Γιατί το λέω αυτό; Κατ’ αρχάς, το λέω γιατί με ενδιαφέρουν τα μπαρ. Με ενδιαφέρουν γιατί τα μπαρ είναι σημείο εκτόνωσης για πολίτες που κοντεύουν να σκάσουν, αν τους πιάσετε από τη μύτη. Μετά από δώδεκα χρόνια υπερκομματικών μνημονίων και ενάμιση χρόνο κορωνοϊού θα σκάσουν και πρέπει να πάνε στα μπαρ, ιδίως οι νέοι άνθρωποι που τα έχουν στερηθεί για ένα χρόνο.

Εσείς τι κάνετε; Κάνετε αυτό που ξέρετε να κάνετε καλύτερα από την αρχή που κυβερνάτε εδώ, επικοινωνιακή πολιτική αντί για πολιτική. Δηλαδή ανακοινώνετε ότι ανοίγουν τα μπαρ, αλλά τα μπαρ αίφνης παραμένουν κλειστά, αφού κανένας συμπολίτης μας δεν πάει σε ένα μπαρ να αφήσει τα ωραία του χρήματα, όταν αυτό δεν έχει μουσική.

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Τελειώνω αμέσως, κύριε Πρόεδρε. Επίσης, ίδια ακριβώς με τα μπαρ είναι και τα γυμναστήρια, η ίδια λογική. Ανοίξατε τα γυμναστήρια. Έχω ένα κακό συνήθειο, να γυμνάζομαι στα πενήντα έξι μου, τρομάρα να μου έρθει, και εννοώ τα γεράματα! Πήγα λοιπόν στο γυμναστήριο. Σας βεβαιώνω, είναι αδύνατον να γυμναστεί οποιοσδήποτε πολίτης χωρίς να πάθει έμφραγμα ή καρδιακή ανακοπή με τις προϋποθέσεις που θέτετε, δηλαδή με δύο μάσκες να προσπαθεί κάποιος σε ένα πάγκο να προσπαθεί να σηκώσει όποια κιλά αυτός θεωρεί ότι πρέπει να σηκώσει. Δεν γίνεται.

Δεν κάνετε πολιτική, κάνετε επικοινωνιακή πολιτική, αυτή με την οποία κυβερνάτε και με αυτή τα αφήνετε κλειστά. Τώρα τα ανοίγετε, παριστάνετε ότι τα ανοίγετε, όπως ακριβώς κάνατε και στα μπαρ που σας έλεγα πριν.

Ακούστε λοιπόν πώς μετακυλίετε στους πολίτες το κόστος του lockdown σας. Ξέρετε τι μου είπαν στο γυμναστήριο, κύριε Γεωργιάδη; Μου είπαν, «αγαπητέ κύριε Γρηγοριάδη, θέλουμε να μας πληρώσετε μία ετήσια συνδρομή», μόλις άνοιξαν. Τους είπα «Συγγνώμη, σας πλήρωσα πέρυσι τέτοια εποχή μία ετήσια συνδρομή, η οποία δεν έχει λήξει, λήγει σε μερικές μέρες και κλείσατε για επτά μήνες». Μου είπαν «Δεν κλείσαμε με δική μας ευθύνη, κλείσαμε με ευθύνη της Κυβέρνησης του κ. Μητσοτάκη και του κ. Γεωργιάδη». Και τους είπα: «Ωραία, γιατί μετακυλίετε το κόστος σε μας;». Μου είπαν «Γιατί θα πτωχεύσουμε!».

Κύριε Γεωργιάδη, το ακούτε; Σας το λέω με ειλικρίνεια και με διάθεση να συνεργαστούμε για να μην πτωχεύσουν. Μου είπαν «Θα πτωχεύσουμε γιατί έχουμε στεγνώσει από ρευστότητα. Μετά από ενάμιση χρόνο που έχουμε τρεις και επτά, δηλαδή δέκα μήνες συνολικά κλειστοί, αν δεν εισπράξουμε τις προκαταβολές, δεν έχουμε τύχη να λειτουργήσουμε. Και θα σας τα δώσουμε» μου είπαν, μετά το δωδεκάμηνο, όταν θα λήξει η συνδρομή μου. Όταν θα λήξει η συνδρομή μου, μπορεί να έχει μεσολαβήσει, ο μη γένοιτο, ακόμη ένα lockdown, στο τέταρτο ή στο πέμπτο κύμα.

Και κλείνω και φεύγω και σας αφήνω στην ησυχία σας, κύριε Πρόεδρε, με το εξής. Με την ευκαιρία, μιας και συζητάμε για κόστη, θέλω να σας πω για τους συναδέλφους μου. Ξέρετε, οι συνάδελφοί μου έχουν πάρα πολύ σοβαρά προβλήματα. Στη Γαλλία, στην Ισπανία οι άνθρωποι έκαναν πειραματικές συναυλίες με πέντε χιλιάδες ανθρώπους, έκαναν τεστ πριν και μετά, είδαν πως κολλάει χωρίς μάσκες, με μάσκες, είδαν μετά από μέρες τι ιικό φορτίο μετατοπίστηκε, ούτως ώστε να σχεδιάσουν να ανοίξουν κάποια στιγμή τον πολιτισμό τους.

**ΠΡΟΕΔΡΕΥΩΝ (Νικήτας Κακλαμάνης):** Ελάτε, κύριε Γρηγοριάδη, ολοκληρώστε.

**ΚΛΕΩΝ ΓΡΗΓΟΡΙΑΔΗΣ:** Εμείς δεν έχουμε κάνει τίποτα, κύριε Γεωργιάδη μου και αντ’ αυτού προσπαθούμε ακόμα δεκαπέντε μήνες μετά τυφλά, ιχνηλατώντας να βρούμε ποιοι είναι οι άνθρωποι του πολιτισμού να τους δώσουμε ένα πεντακοσάρικο. Παρεμπιπτόντως δεν τους έχετε δώσει το πεντακοσάρικο του Απριλίου και του Μαΐου. Δώστε το γιατί λιμοκτονούν.

Ευχαριστώ πολύ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Νικήτας Κακλαμάνης):** Βέβαια να υπενθυμίσω ότι κατά παρέκκλιση του Κανονισμού άδεια να μιλάνε οι Κοινοβουλευτικοί Εκπρόσωποι που το αποφασίσαμε ομόφωνα στη Διάσκεψη των Προέδρων είναι επί του νομοσχεδίου. Εάν πρόκειται να μιλάτε για να πείτε οτιδήποτε άλλο εκτός του νομοσχεδίου, με συγχωρείτε πολύ, είμαστε αναγκασμένοι ενδεχομένως στην Διάσκεψη των Προέδρων να το επανεξετάσουμε. Άλλο είναι το να πω και κάτι και άλλο να μιλήσω για οτιδήποτε άλλο εκτός του νομοσχεδίου.

Εν πάση περιπτώσει να μην δημιουργήσουμε τώρα ένταση.

Ο κ. Χήτας δεν θέλει τον λόγο. Ο κ. Παφίλης έχει καλυφθεί από τον κ. Δελή.

Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν θα μιλήσω. Έχουμε τοποθετηθεί για το νομοσχέδιο. Εμείς δίνουμε μεγάλη βαρύτητα στις διεθνείς συνεργασίες της χώρας. Αυτό το οποίο πρέπει οι κυβερνήσεις να έχουν στο νου τους είναι ότι η αποτελεσματικότητα και τα ζητήματα, που είναι σε κάθε συμφωνία της χώρας με άλλη χώρα κρίνονται κατά τη διαπραγμάτευση.

Άρα, αυτό που χρειάζεται δεν είναι να ερχόμαστε εδώ και μετά να λέμε «λάθος το ένα, λάθος το άλλο», αλλά η συμφωνία κυρώνεται. Κρίνω ότι πρέπει να υπάρχει μία συμμετοχή με κάποιο τρόπο του Κοινοβουλίου στη διαβούλευση, που κάνει η Κυβέρνηση με την άλλη χώρα προκειμένου να προλαμβάνονται ζητήματα και να μην διατυπώνονται, να συμφωνούνται και μετά έρχονται εδώ για απλή επικύρωση.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Κεγκέρογλου.

Τον λόγο έχει ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Κι εγώ ένα λεπτό θέλω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Θα σας βάλω τον χρόνο που έβαλα σε όλους.

**ΕΥΚΛΕΙΔΗΣ ΤΣΑΚΑΛΩΤΟΣ:** Έχω τρία ερωτήματα για τον Υπουργό.

Το πρώτο είναι εάν είναι ευχαριστημένος με την εξέλιξη για την ασφάλεια των πολιτών, που ήταν βασική υπόσχεση της Κυβέρνησης της Νέας Δημοκρατίας όταν ήταν αντιπολίτευση. Το δεύτερο ερώτημα είναι εάν τον καθησυχάζει η πρόταση του κ. Πορτοσάλτε ότι δεν πρέπει να ανησυχούμε γιατί οι γκάνγκστερ σκοτώνονται μεταξύ τους και έχουν και καλό στόχο.

Και η τρίτη ερώτηση: Επειδή δεν έχουμε όλοι την εμπιστοσύνη στους γκάνγκστερ, που έχει ο κ. Πορτοσάλτε, εάν προτίθεται να δώσει κάποια λεφτά κατάρτισης από το Ταμείο Ανάκαμψης για να σιγουρέψουμε ότι οι γκάνγκστερ έχουν καλό στόχο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η κ. Μαρία - Ελένη Σούκουλη - Βιλιάλη. Είπα όλους τους τίτλους σου.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, με συγχωρείτε. Μίλησαν για …(Δεν ακούστηκε), αλλά και εμείς έχουμε μία ολόκληρη ατζέντα να αναπτύξουμε.

**ΠΡΟΕΔΡΕΥΩΝ (Νικήτας Κακλαμάνης):** Συμφωνώ απόλυτα μαζί σας. Και είναι απόλυτα δικαιολογημένη η διαμαρτυρία σας. Νομίζω ότι ήμουν σαφής. Είναι κυρώσεις, ας κλείσουμε.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε…(Δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Κύριε Χήτα, μην με αναγκάσετε να υπενθυμίσω ότι πολλές φορές και εσάς ο Πρόεδρός σας παίρνει τον λόγο για ένα άλφα νομοσχέδιο και από την μία ώρα μιλάει δέκα λεπτά για το νομοσχέδιο και σαράντα εκτός.

**ΚΩΝΣΤΑΝΤΙΝΟΣ ΧΗΤΑΣ:** Είναι δικαίωμά του.

**ΠΡΟΕΔΡΕΥΩΝ (Νικήτας Κακλαμάνης):** Είπα την πραγματικότητα τώρα, μην χαλάμε τις καρδιές μας. Σας έδωσα δίκιο. Το είπα μόνος μου πριν διαμαρτυρηθείτε. Ας τελειώσουμε τώρα.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ:** Ευχαριστώ, κύριε Πρόεδρε.

Ο ΣΥΡΙΖΑ συνεχίζει την άκαρπη αντιπολιτευτική τακτική του, προσπαθώντας να αποδομήσει όλη την κυβερνητική πολιτική μέσω μιας γενικευμένης καταστροφολογίας είτε στα θέματα, που αφορούν την ασφάλεια είτε στα θέματα του εξωδικαστικού συμβιβασμού. Απομονώνει γεγονότα με έναν τρόπο γκεμπελικό, προκειμένου να κερδίσει κάποιες εντυπώσεις και να αμφισβητήσει επί συνόλου τους πάντες και τα πάντα.

Και δυστυχώς παρατηρώ τον τελευταίο καιρό ότι ακόμα και στελέχη με μετριοπαθή στάση και λόγο, μπαίνουν στο χορό. Μάλλον λόγω της μη κοινωνικής ανταπόκρισης έχει επέλθει πολιτική απελπισία. Ας είναι, αρκεί που η Ελλάδα προχωράει, αλλάζει προς το καλύτερο. Η Κυβέρνηση και ο Πρωθυπουργός θα είναι εκεί για όλους, ακόμα και για εσάς, ακόμη και χωρίς εσάς.

Κυρίες και κύριοι συνάδελφοι, καλούμαστε σήμερα να κυρώσουμε στην Ολομέλεια του ελληνικού Κοινοβουλίου τη συμφωνία για τη συνεργασία στον τομέα της επιστήμης και τεχνολογίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής.

Καλούμαστε ουσιαστικά να κάνουμε ένα ακόμα βήμα προς τη στρατηγική κατεύθυνση, που έχει αποφασίσει η Ελληνική Κυβέρνηση και ο Πρωθυπουργός Κυριάκος Μητσοτάκης, που δεν είναι άλλη από την ενεργή συμμετοχή της χώρας στο πεδίο της επιστημονικής έρευνας και καινοτομίας όπου η τεχνολογία οδηγεί την εξέλιξη.

Αυτή η πολιτική απόφαση δεν είναι μία ακόμα επιλογή για τη χώρα. Αποτελεί μονόδρομο, που διαχωρίζει την πρόοδο από την καθυστέρηση. Διότι όποιος δεν αντιλαμβάνεται ότι η προσαρμογή στα νέα δυναμικά τεχνολογικά δεδομένα αποτελεί κριτήριο κοινωνικής και οικονομικής ανάπτυξης είναι σαφές ότι δεν αντιλαμβάνεται και το σύγχρονο πλαίσιο της αναπτυξιακής διαδικασίας σε παγκόσμιο επίπεδο.

Η Ελλάδα ως χώρα, που προωθεί τη σταθερότητα και τη συνεργασία έχει ένα πυκνό πλέγμα συμμάχων και εταίρων. Χαρακτηριστικό παράδειγμα η στρατηγική μας σχέση με τις Ηνωμένες Πολιτείες της Αμερικής, που μας επιτρέπει να προχωρήσουμε σε μία σειρά δράσεων, που έχουν θετικά αποτελέσματα και για τους πολίτες των δύο χωρών, ιδιαίτερα σε έναν τομέα όπως της τεχνολογικής εξέλιξης όπου οι Ηνωμένες Πολιτείες της Αμερικής αποτελούν την αιχμή του δόρατος σε παγκόσμιο επίπεδο. Είναι φανερό ότι η αλληλεπίδραση μεταξύ των ερευνητικών μας κέντρων και των επιστημόνων μας μόνο θετικές συνέπειες μπορεί να επιφέρουν στη χώρα.

Επομένως, η σημερινή κύρωση αποτελεί δείγμα μιας νέας Ελλάδας, που με αυτοπεποίθηση ανοίγει το βλέμμα της στον υπόλοιπο κόσμο. Αλληλοεπιδρά και με συγκριτικό πλεονέκτημα το άριστο επιστημονικό και ερευνητικό ανθρώπινο δυναμικό της περνάει στην πράσινη ψηφιακή εποχή.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ως γνωστό, δευτερολογίες δεν υπάρχουν. Θα κλείσουμε με τον Υπουργό, ο οποίος θα έχει λίγο περισσότερο χρόνο γιατί αφ’ ενός, πρέπει να τοποθετηθεί επί του σχεδίου νόμου και βεβαίως, αφού προκλήθηκε, να απαντήσει, εφόσον το επιθυμεί, στις ερωτήσεις, που έχουν τεθεί.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πάρα πολύ, κύριε Πρόεδρε.

Ένα εισαγωγικό πρώτο σχόλιο στον συνάδελφό μας κ. Τσακαλώτο.

Αγαπητέ κύριε Υπουργέ, είμαι εξαιρετικά ευτυχής που εκπροσωπώ μία Κυβέρνηση, που εν μέσω μιας πανδημίας σαν και αυτή που περνάμε και με τα αναγκαστικά προβλήματα, που δημιουργεί αυτή η πανδημία στην οικονομία παγκοσμίως, ο πρώην Υπουργός Οικονομικών του ΣΥΡΙΖΑ έχει ως αποκλειστική του αγωνία το τι δήλωσε ή δεν δήλωσε ένας έγκριτος δημοσιογράφος, ο κ. Πορτοσάλτε, στην τηλεόραση του «ΣΚΑΪ».

Το γεγονός ότι εσείς, ένας πρώην Υπουργός Οικονομικών και έγκριτος, αντιλαμβάνεστε ότι τα οικονομικά ζητήματα έχουν λυθεί και έτσι δεν έχετε καμμία αγωνία να θέσετε κανένα ερώτημα γι’ αυτά και έχετε χρόνο να ασχολείστε με τον Άρη Πορτοσάλτε και με το αν μας αρέσει ή όχι η γνώμη του είναι η καλύτερη απόδειξη της επιτυχίας της Κυβερνήσεως του Κυριάκου Μητσοτάκη.

Θερμά σας ευχαριστώ, κύριε Υπουργέ! Ένα θερμό χειροκρότημα στον κ. Τσακαλώτο, το αξίζει, γι’ αυτό που έκανε πριν από λίγο!

Για να αποδειχθεί για ποιον λόγο η Κυβέρνησή μας στο μέσο της θητείας της, όπως είδατε όλοι χθες, απολαμβάνει το μεγαλύτερο ποσοστό αποδοχής από τους Έλληνες πολίτες, έναντι όλων των κυβερνήσεων της Μεταπολιτεύσεως μέχρι σήμερα: διότι η Αξιωματική Αντιπολίτευση ασχολείται με το να κάνουμε γνώμη και λογοκρισία στο τι θα πει ο άλφα ή ο βήτα δημοσιογράφος στην τηλεόραση.

Σας απαντώ: ό,τι θέλει λέει ο Άρης Πορτοσάλτε, ό,τι θέλει λέει ο κάθε δημοσιογράφος στην Ελλάδα. Ευτυχώς έχουμε ακόμη ελευθερία του λόγου.

Όμως, για να έρθω λίγο στο προκείμενο, κυρίες και κύριοι συνάδελφοι, η σημερινή συμφωνία είναι κάτι το σημαντικό για τη χώρα. Δεν είναι καθόλου θεωρητικό.

Εγώ δίνω πολλές ευκαιρίες στον κ. Βιλιάρδο να αναδείξει τη σοβαρότητά του. Συνήθως τις αποφεύγει αυτές τις ευκαιρίες.

Ποιο ήταν το επιχείρημα του κ. Βιλιάρδου, για να μην ψηφίσει τη συμφωνία; Ότι, δεν συμπεριλαμβάνει, λέει, τα ζητήματα της άμυνας και ασφάλειας κ.λπ.. Αυτό ήταν το ένα του επιχείρημα, γιατί υπάρχει κι ένα δεύτερο, στο οποίο θα αναφερθώ μετά.

Είναι γνωστό, αγαπητέ κύριε Βιλιάρδε, ότι η Ελλάδα υπογράφει με τις Ηνωμένες Πολιτείες ξεχωριστή συμφωνία στρατηγικής συνεργασίας όσον αφορά την άμυνα και, ασφαλώς, οι σχετικές προβλέψεις συνεργασίας για την άμυνα και ασφάλεια δεν θα ήταν στη συνεργασία μας στην τεχνολογία, αλλά είναι στη μεγάλη μας συμφωνία για τη στρατηγική μας σχέση. Φαντάζομαι ότι αυτό το καταλαβαίνετε. Άρα, ο λόγος για τον οποίο καταψηφίζετε είναι ψευδής.

Το δεύτερο, όμως, είναι ακόμα χειρότερο του πρώτου, ότι δήθεν η κυβέρνηση Τραμπ είχε ήδη ξεκινήσει τη μεταφορά εργοστασίων στην Αμερική και άρα, δεν ενδιαφέρεται να κάνει επενδύσεις στην Ελλάδα κ.λπ..

Πάμε, λοιπόν, κυρίες και κύριοι συνάδελφοι, να τα πάρουμε σε μία σειρά, να καταλάβουμε τι έχει κάνει η Κυβέρνησή μας σε αυτά τα δύο χρόνια γι’ αυτό που συζητάμε σήμερα και ποια αποτελέσματα έχει φέρει.

Κύριε Κεγκέρογλου, συμφωνώ επί της αρχής με την πρότασή σας. Θα ήταν καλό. Και εγώ, στην επόμενη ευκαιρία που θα μου έρθει να το υπογράψω, θα το τηρήσω. Θα το φέρω πρώτα στην επιτροπή. Το θεωρώ σωστό.

Όμως, η πολιτική τελικά είναι μετρήσιμο θέμα. Δεν είναι θεωρητικό και τι λέμε εδώ ή στα κανάλια. Είναι τι ψάρια πιάνουμε, τι αποτέλεσμα έχουμε.

Πάμε, λοιπόν, να δούμε τι έκανε η Κυβέρνησή μας γι’ αυτό το θέμα. Εκλεγήκαμε στις 7 Ιουλίου του 2019. Εγώ ανέλαβα Υπουργός Ανάπτυξης δύο μέρες μετά, κατόπιν της εντολής του κυρίου Πρωθυπουργού. Μία από τις πρώτες εντολές, που μας έδωσε ο κύριος Πρωθυπουργός ήταν να εργαστούμε, ώστε η Ελλάδα να εξαιρεθεί από τη λίστα 301 των Ηνωμένων Πολιτειών της Αμερικής. Είναι η λίστα στην οποία οι Ηνωμένες Πολιτείες γράφουν τις χώρες, η λεγόμενη «μαύρη λίστα» κλοπής πνευματικής ιδιοκτησίας. Η Ελλάδα, δυστυχώς, για πάρα πολλά χρόνια ήταν μέσα σε αυτήν την λίστα 301.

Πράγματι, το πρώτο μου ταξίδι για το θέμα αυτό έγινε στη Νέα Υόρκη το Σεπτέμβριο του 2019. Ξεκίνησε ο διάλογος με τη βοήθεια και της εδώ Αμερικανικής Πρεσβείας και τη συμμετοχή του Υπουργείου του κ. Πιερρακάκη. Και πράγματι, λίγους μήνες μετά -εδώ είναι το σχετικό δημοσίευμα, το οποίο καταθέτω στα Πρακτικά-, τον Απρίλιο του 2020, οι Ηνωμένες Πολιτείες έβγαλαν την Ελλάδα από τη λίστα 301 των χωρών, που συμπράττουν στην κλοπή πνευματικής ιδιοκτησίας.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η συγκεκριμένη απόφαση του κράτους των Ηνωμένων Πολιτειών είναι εξαιρετικά σημαντική. Ήταν στην ουσία η έναρξη της διαδικασίας, για την οποία μιλάμε σήμερα. Διότι όσο μία χώρα είναι μέσα σε αυτήν τη λίστα, απαγορεύεται οποιαδήποτε αμερικανική εταιρεία υψηλής τεχνολογίας και εταιρεία, που παράγει προϊόντα πνευματικής ιδιοκτησίας να κάνει οποιαδήποτε επένδυση στη χώρα που είναι μέσα σε αυτή τη λίστα.

Πρώτα, λοιπόν, δουλέψαμε πολύ οργανωμένα και εγώ προσωπικά, για να βγει η Ελλάδα από αυτήν τη λίστα. Και βγήκε η Ελλάδα από αυτήν τη λίστα.

Αφού βγήκε η Ελλάδα από τη λίστα, άνοιξε ο δρόμος, για να υπογραφεί η συμφωνία την οποία κυρώνουμε σήμερα, για την οποία εργαστήκαμε από κοινού με τον κ. Χρίστο Δήμα -και θέλω ιδιαιτέρως από το Βήμα της Βουλής να τον ευχαριστήσω για τη συμβολή του, μια και είχε την ηγεσία των σχετικών διαπραγματεύσεων σε τεχνικό επίπεδο- και συμφωνήσαμε με τον τότε Υπουργό Εξωτερικών των Ηνωμένων Πολιτειών, τον κ. Πομπέο και στη Θεσσαλονίκη κάναμε την υπογραφή της συμφωνίας μας σε μία τελετή, αν θυμάστε, που είχε πάρει και πολύ μεγάλη δημοσιότητα.

Πράγματι, η Ελλάδα είχε ανάλογες συμφωνίες και με άλλες χώρες: με την Κίνα, με το Ισραήλ, με τη Ρωσία. Δεν είχε, όμως, με τις Ηνωμένες Πολιτείες. Η συγκεκριμένη συμφωνία είναι η πρώτη συμφωνία αυτού του είδους με το κράτος των Ηνωμένων Πολιτειών της Αμερικής από το 1980. Μπορείτε να φανταστείτε πόσο έχει αλλάξει ο κόσμος μας στον τομέα της υψηλής τεχνολογίας από το 1980; Μπορείτε να φανταστείτε πώς ζούσαμε το 1980 σε σχέση με την τεχνολογία και πώς σήμερα; Μιλάμε για την εποχή πριν το internet, πριν τα κινητά τηλέφωνα, πριν όλα αυτά που έχουν κάνει τη ζωή μας τελείως διαφορετική. Η συμφωνία, που είχαμε με τις Ηνωμένες Πολιτείες αφορούσε σε εκείνη την εποχή μέχρι το 2020 και η Κυβέρνησή μας ολοκλήρωσε τη διαπραγμάτευση και υπογράψαμε τη συμφωνία.

Θα πει τώρα κάποιος: «Ωραία, κύριε Γεωργιάδη, την υπογράψατε. Καλό πράγμα είναι, στο πλαίσιο των καλών σχέσεων Ελλάδας - Ηνωμένων Πολιτειών, που πλέον τα τρία κόμματα εδώ συμμεριζόμαστε. Γιατί ευτυχώς στον τομέα αυτό πια έχουμε μια σύμπτωση απόψεων Νέας Δημοκρατίας, ΣΥΡΙΖΑ και Κινήματος Αλλαγής και αυτό είναι πολύ καλό για τη χώρα και έχουμε συμβάλει και οι τρεις στην οικοδόμηση στενών σχέσεων με τις Ηνωμένες Πολιτείες Αμερικής. Αλλά αυτό είναι ένα θέμα περισσότερο διπλωματικό. Εσείς είστε Υπουργός Ανάπτυξης. Αυτό έχει κάποια σχέση με τις θέσεις εργασίας; Έχει κάποια επίπτωση στις επενδύσεις; Ή είναι, όπως λέει ο κ. Βιλιάρδος, έπεα πτερόεντα;».

Πάμε, λοιπόν, να δούμε, τι πετύχαμε αυτά τα δύο χρόνια στον τομέα των επενδύσεων υψηλής τεχνολογίας στην Ελλάδα από εταιρείες των Ηνωμένων Πολιτειών της Αμερικής. Δεν τις βάζω όλες. Βάζω μόνο τις εμβληματικές.

Η πρώτη και κυριότερη, που χωρίς να έχουμε βγει από τη λίστα 301 δεν θα μπορούσαμε να είχαμε πετύχει, γιατί δεν θα μπορούσε καν η εταιρεία αυτή να μας βάλει στις υποψήφιες χώρες, είναι η εμβληματική επένδυση της «MICROSOFT». Φαντάζομαι ότι την ξέρετε. Ειρήσθω εν παρόδω, να πω ότι η επένδυση αυτή προχωράει κανονικά, εντός χρονοδιαγράμματος και είμαστε πολύ ευχαριστημένοι. Ύψος επένδυσης: 1 δισεκατομμύριο ευρώ.

Κάνω μία παρένθεση εδώ. Διαγωνιστήκαμε μεταξύ εννέα χωρών και η Ελλάδα επελέγη μεταξύ εννέα συνυποψηφίων χωρών, για να κάνει η «MICROSOFT» την επένδυση στην Ελλάδα. Και αυτή η επένδυση δεν θα μπορούσε να επιτευχθεί ούτε εάν παραμέναμε στη λίστα 301 ούτε εάν δεν είχαμε προχωρήσει στην υπογραφή της συμφωνίας, που σήμερα κυρώνουμε.

Δύο εβδομάδες μετά την ανακοίνωση της επενδύσεως της «MICROSOFT», ένας άλλος αμερικάνικος κολοσσός στον τομέα της υψηλής τεχνολογίας, όχι τόσο γνωστός όσο η «MICROSOFT», αλλά τόσο γνωστός για όσους γνωρίζουν από υψηλή τεχνολογία, η «DIGITAL REALTY», εταιρεία κεφαλαιοποίησης άνω των 60 δισεκατομμυρίων δολαρίων, προχώρησε επίσης σε μία πολύ μεγάλη επένδυση ύψους 400 εκατομμυρίων ευρώ, πάλι στο data center, εξαγοράζοντας την ελληνική εταιρεία «LAMDA HELLIX» και ξεκινώντας την κατασκευή ενός γιγαντιαίου data center επίσης στην Ελλάδα.

Η «PFIZER» ήταν η πρώτη μεγάλη επένδυση στον τομέα της υψηλής τεχνολογίας, που κλείστηκε από την Κυβέρνηση του Κυριάκου Μητσοτάκη. Ανακοινώθηκε στη ΔΕΘ τον Σεπτέμβριο του 2019. Όρος για να γίνει αυτή συμφωνία ήταν να βγει η Ελλάδα από τη λίστα 301, πράγμα το οποίο έγινε. Ήδη, στη Θεσσαλονίκη έχει εγκαθιδρυθεί το digital center της εταιρείας «PFIZER», που τώρα πια είναι πολύ γνωστή λόγω του εμβολίου. Η αρχική μας συμφωνία, που κλείστηκε στο γραφείο μου ήταν για να γίνει πρόσληψη διακοσίων μηχανικών ηλεκτρονικών υπολογιστών στη Θεσσαλονίκη. Σήμερα ανακοινώθηκε ότι έχουν ήδη προσληφθεί τριακόσιοι. Μας έχει ενημερώσει η εταιρεία ότι σκοπεύει να ανεβάσει τις προσλήψεις στους πεντακόσιους, ακριβώς γιατί είναι εξαιρετικά ευχαριστημένη από την καλή ποιότητα των ανθρώπων, που βρήκε στη Θεσσαλονίκη. Και να πω στον Βουλευτή Θεσσαλονίκης, που είναι παρών, το εξής: Να πείτε στην πόλη σας ότι μας έχει βγάλει ασπροπρόσωπους.

Μετά τη «PFIZER» και αφού ανακοινώθηκε η επένδυσή της, ακολούθησε η «CISCO», η οποία επίσης στη Θεσσαλονίκη έφτιαξε ειδικό κέντρο εκπαίδευσης και σχεδιάζει να το επεκτείνει.

Στη συνέχεια, η «ΕΥ» εγκαθίδρυσε στην Αθήνα κέντρο τεχνητής νοημοσύνης, ενώ η «APPLIED MATERIALS» εξαγόρασε από το Επιστημονικό Πάρκο των Πατρών την εταιρεία «THINK SILICON», επεκτείνοντας τις δραστηριότητές της στην Ελλάδα με επενδύσεις ύψους εκατοντάδων εκατομμυρίων ευρώ.

Και αυτά είναι μόνο τα μεγάλα, τα εμβληματικά. Αυτά, κύριε Βιλιάρδε, ψηφίζετε όταν κυρώνετε τη συμφωνία σήμερα. Αυτά καταψηφίζετε με αυτά που είπατε. Και αυτά, κύριε, δεν είναι έπεα πτερόεντα, είναι δουλειές ανθρώπων, είναι φόροι, είναι πρόοδος για τη χώρα. Και είναι ντροπή κάποιος να λέει ότι είναι πατριώτης και φιλοπρόοδος και να βγαίνει να λέει αυτά που είπατε πριν εδώ, ότι είναι όλα θεωρητικά και ότι δεν υπάρχει τίποτα πρακτικό από πίσω. Αν υπάρχει μία συμφωνία που να έχει από πίσω επενδύσεις και πραγματικές θέσεις εργασίας, είναι αυτή.

Άρα, λοιπόν, αυτό, το οποίο κάνατε τι δείχνει; Δείχνει ότι μάλλον δεν έχετε μελετήσει και μένετε στον γνωστό αντιπολιτευτικό σας οίστρο. Δεν μιλάω για το ΚΚΕ. Το ΚΚΕ έχει μια συνεπή στάση. Βλέπει Ηνωμένες Πολιτείες και λέει «όχι». Αν έλεγε εδώ για Σοβιετική Ένωση θα έλεγε «ναι». Το δέχομαι. Δεν χρειάζεται να αντιδικούμε. Είναι απλά τα πράγματα. Ό,τι και να πούμε, αφού έχει πάνω την αστερόεσσα, θα πει «όχι». Εσείς, όμως, που μας το παίζετε περισσότερο διαβασμένοι και σπουδαίοι…

**ΠΡΟΕΔΡΕΥΩΝ (Νικήτας Κακλαμάνης):** Ωραία, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα, λοιπόν, για να έρθω στο προκείμενο, η συμφωνία αυτή είναι προϊόν μόχθου, οργανωμένης δουλειάς διακυβερνητικής, μεγάλων συζητήσεων με την προηγούμενη, αλλά -οφείλω να σας πω- και με την παρούσα αμερικανική Κυβέρνηση, η οποία συνεχίζει πλήρως την ίδια πολιτική στον τομέα των σχέσεων Ελλάδας - Ηνωμένων Πολιτειών, διακομματική, διότι -επαναλαμβάνω- στηρίζεται σε μια οικοδόμηση στρατηγικής συνεργασίας με τις Ηνωμένες Πολιτείες Αμερικής, που υπηρετούν πια διαδοχικές ελληνικές κυβερνήσεις, από την κυβέρνηση του Γιώργου Παπανδρέου, του Αντώνη Σαμαρά, του Αλέξη Τσίπρα, του Κυριάκου Μητσοτάκη. Άρα, με μία πρωτοφανή συνέχεια για τα ελληνικά πολιτικά πράγματα, καλή για την Ελλάδα, διότι αυτό ανεβάζει την αξιοπιστία μας στο εξωτερικό και μας κάνει περισσότερο αξιόπιστους συμμάχους και εταίρους…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):**…και ως αποτέλεσμα έχει -και με αυτό ολοκληρώνω αμέσως, κύριε Πρόεδρε- να φέρει στην Ελλάδα θέσεις εργασίας, επενδύσεις και το κυριότερο, μεταφορά τεχνογνωσίας υψηλής τεχνολογίας, που είναι κάτι που η Ελλάδα απολύτως χρειάζεται, για να μπορεί να ανταγωνίζεται ισότιμα τα υπόλοιπα έθνη.

Και όποιος αγαπάει την Ελλάδα δεν μπορεί να λέει όχι σε αυτό! Φτάνει πια η γκρίνια!

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Για λόγους δεοντολογίας, γιατί τυπικά η Κυβέρνηση έχει καλυφθεί από τον Υπουργό, για τρία λεπτά δίνω το λόγο –και κλείνουμε με αυτό- στον κ. Δήμα.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Νικήτας Κακλαμάνης):** Έχω δώσει ήδη το λόγο αλλού. Αφήστε, κύριε Βιλιάρδο, τα προσωπικά να τελειώνουμε. Θα έχετε τη δυνατότητα να μιλήσετε στο επόμενο και απαντάτε.

**ΒΑΣΙΛΕΙΟΣ ΒΙΛΙΑΡΔΟΣ:** Δεν θα μιλήσω στην επόμενη συμφωνία, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, κύριε Δήμα.

**ΧΡΙΣΤΟΣ ΔΗΜΑΣ (Υφυπουργός Ανάπτυξης και Επενδύσεων):** Ευχαριστώ, κύριε Πρόεδρε.

Πολύ σύντομα θέλω να πω κάποια πράγματα για τη συμφωνία Ελλάδας-Ηνωμένων Πολιτειών της Αμερικής στο κομμάτι της έρευνας και της επιστήμης απαντώντας σε κάποια ερωτήματα. Θεωρώ ότι το κάλυψα το θέμα και στην επιτροπή, αλλά δεν υπάρχει πρόβλημα να τα επαναλάβουμε.

Ο κ. Κεγκέρογλου αναφέρθηκε στο γεγονός ότι θα ήθελε κάποιου είδους ενημέρωση κατά τη διάρκεια της συζήτησης, των διαπραγματεύσεων με τις Ηνωμένες Πολιτείες. Να σας πω ότι η συμφωνία αυτή μπορεί να ξεκίνησε επί ημερών της παρούσας Κυβέρνησης, όμως αντιλαμβάνεστε ότι μία συμφωνία, που έχει δύο πλευρές συζητείται και σε υπηρεσιακό επίπεδο.

Άρα, κύριε Κεγκέρογλου -έχετε μεγάλη εμπειρία- αντιλαμβάνεστε ότι οι υπηρεσίες των δύο χωρών κάθισαν και συζήτησαν επιγραμματικά προσπαθώντας να βρουν τη βέλτιστη λύση.

Απαντώντας και στον κ. Βιλιάρδο, αναφορικά με αυτό το ζήτημα, αναρωτιέστε για ποιο λόγο υπογράφει από την πλευρά των Ηνωμένων Πολιτειών της Αμερικής το Υπουργείο Εξωτερικών. Δεν νομίζω ότι θα υποδείξουμε εμείς σε οποιαδήποτε άλλη χώρα, με την οποία υπογράφουμε μια διμερή συμφωνία, ποιος, με ποιο τμήμα, με ποιο Υπουργείο θα συνυπογράψουμε.

Σε κάθε περίπτωση, επιτρέψτε μου να πω ότι οι συζητήσεις για την συμφωνία αυτή ξεκίνησαν στο στρατηγικό διάλογο με τις Ηνωμένες Πολιτείες το φθινόπωρο του 2019. Στη συνέχεια, σε επίσκεψή μας με τον Υπουργό τον κ. Γεωργιάδη στις Ηνωμένες Πολιτείες, συναντήσαμε τον επικεφαλής του Λευκού Οίκου για την έρευνα και τεχνολογία, τον Μάικλ Κράτσιο.

Μετά πήγαμε στη Μέριλαντ, στον Εθνικό Οργανισμό Επιστημών, το «National Science Foundation», όπου συζητήσαμε και εκεί πέρα με τους υπηρεσιακούς παράγοντες. Είδαμε ότι πράγματι υπήρχε ισχυρό ενδιαφέρον για μία τέτοια διμερή συμφωνία, που θα μπορούσε να ευνοήσει περισσότερες συνέργειες μεταξύ ερευνητικών κέντρων, πανεπιστημίων, ερευνητών, επιχειρήσεων, που ασχολούνται με την έρευνα και την ανάπτυξη στις δύο χώρες.

Ήταν να υπογράψουμε τη συμφωνία το Μάρτιο του 2020 σε μια αποστολή, που θα ερχόταν από τις Ηνωμένες Πολιτείες στην Ελλάδα. Λόγω της πανδημίας του κορωνοϊού αυτό μετατέθηκε και έγινε λίγους μήνες αργότερα, όπου ο κ. Γεωργιάδης υπέγραψε από την πλευρά της Ελλάδος και ο κ. Πομπέο από την πλευρά των Ηνωμένων Πολιτειών στη Θεσσαλονίκη.

Και νομίζω ότι σε σχετικά σύντομο χρονικό διάστημα κυρώνεται από το εθνικό Κοινοβούλιο αυτή η συμφωνία, ανοίγοντας πράγματι νέους δρόμους για την έρευνα και την καινοτομία μεταξύ των δύο χωρών.

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Βιλιάρδο, έχετε τον λόγο για ένα λεπτό.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Δεν έχω πολλά, απλά επειδή ο κύριος Υπουργός έχει διαστρεβλώσει αυτά που είπα, ήθελα να επανορθώσω, για να μην γίνουν δυσνόητα τα λεγόμενά μου.

Το πρώτο, είπα ακριβώς ότι η συνεργασία στην επιστήμη και στην τεχνολογία –το τονίζω, στην επιστήμη και στην τεχνολογία- δεν περιλαμβάνει την άμυνα και την ασφάλεια. Οπότε είναι περιοριστική. Αφορούσε την επιστήμη και την τεχνολογία, καμμία άλλη σύμβαση. Καταλαβαίνω πολύ καλά ότι οι στρατιωτικές συμβάσεις και οι άλλες είναι κάτι διαφορετικό.

Το δεύτερο -και πραγματικά δεν μου αρέσουν οι κραυγές και οι εκφράσεις του τύπου «ντροπή» και όλα αυτά τα πράγματα, σας τις επιστρέφω, ελπίζω να μην το ξανακάνετε- το «παρών» μας –γιατί δεν είπα ότι θα καταψηφίσουμε, είπα ότι έχουμε αμφιβολίες και γι’ αυτό το λόγο θα ψηφίσουμε «παρών»- αφορά το ότι δεν απαντήθηκε καμμία από τις ερωτήσεις μας στην επιτροπή. Θέσαμε ένα σωρό ερωτήσεις, όσον αφορά τη συμφωνία -μπορεί να σας το πει ο Υφυπουργός- και δεν απαντήθηκε επίσης καμμία από τις προτάσεις μας.

Όταν, λοιπόν, αδιαφορείτε για εμάς, εμείς δεν μπορούμε να μη συνεχίσουμε να έχουμε αμφιβολίες.

Ευχαριστώ πολύ. Τίποτα άλλο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, θέλετε ένα λεπτό;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):**  Μάλιστα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε το λόγο για ένα λεπτό κι εσείς

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα απαντήσω μόνο ως προς την απόφαση της Ελληνικής Λύσεως να ψηφίσετε «παρών» σε αυτή τη συμφωνία.

Στον Θουκυδίδη στον «Επιτάφιο» υπάρχει η εξής παράγραφος: «Μόνοι γαρ τον τε μηδέν τώνδε μετέχοντα ουκ απράγμονα, αλλά αχρείον νομίζομεν», «Μόνοι εμείς, οι Αθηναίοι, οι Έλληνες, αυτόν που δεν συμμετέχει και δεν λαμβάνει θέση, ναι ή όχι» -είναι προτιμότερο δηλαδή το «όχι» για τους Έλληνες και τους Αθηναίους- «στα πράγματα, εμείς δεν τον ονομάζουμε φιλήσυχο» -αλλά προσέξτε το αρχαίο κείμενο- «αχρείον, άχρηστο», Θουκυδίδου «Περικλέους Επιτάφιος».

Τα υπόλοιπα ας τα κρίνουν οι ψηφοφόροι σας.

Σας εξήγησα ότι η συμφωνία έχει ήδη φέρει στην Ελλάδα επενδύσεις, θέσεις εργασίας και μεταφορά τεχνογνωσίας.

Εάν σε όλα αυτά η Ελληνική Λύση θέλει να είναι παρούσα, ας είναι παρούσα. Θα προχωρήσουμε και χωρίς εσάς.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Κύρωση α) της Συμφωνίας για τη Συνεργασία στον Τομέα της Επιστήμης και Τεχνολογίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής και β) του Τροποποιητικού Πρωτοκόλλου της Συμφωνίας Οικονομικής, Επιστημονικής και Τεχνολογικής, Εκπαιδευτικής και Μορφωτικής Συνεργασίας μεταξύ της Κυβερνήσεως της Ελληνικής Δημοκρατίας και της Κυβερνήσεως των Ηνωμένων Πολιτειών».

Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου και η ψήφισή τους θα γίνει χωριστά.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση α) της Συμφωνίας για τη Συνεργασία στον Τομέα της Επιστήμης και Τεχνολογίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής και β) του Τροποποιητικού Πρωτοκόλλου της Συμφωνίας Οικονομικής, Επιστημονικής και Τεχνολογικής, Εκπαιδευτικής και Μορφωτικής Συνεργασίας μεταξύ της Κυβερνήσεως της Ελληνικής Δημοκρατίας και της Κυβερνήσεως των Ηνωμένων Πολιτειών |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Συνεπώς, μετά την ολοκλήρωση της ψηφοφορίας με το ηλεκτρονικό σύστημα το σχέδιο νόμου του Υπουργείου Ανάπτυξης και Επενδύσεων: «Κύρωση α) της Συμφωνίας για τη Συνεργασία στον Τομέα της Επιστήμης και Τεχνολογίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής και β) του Τροποποιητικού Πρωτοκόλλου της Συμφωνίας Οικονομικής, Επιστημονικής και Τεχνολογικής, Εκπαιδευτικής και Μορφωτικής Συνεργασίας μεταξύ της Κυβερνήσεως της Ελληνικής Δημοκρατίας και της Κυβερνήσεως των Ηνωμένων Πολιτειών» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 56α )

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, συνεχίζουμε με το επόμενο νομοσχέδιο της συμπληρωματικής ημερήσιας διάταξης:

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Τουρισμού: «Κύρωση του Παραρτήματος XVIII της Διεθνούς Συμβάσεως για τα Προνόμια και τις Ασυλίες των Ειδικευμένων Οργανισμών, αναφορικά με τον Παγκόσμιο Οργανισμό Τουρισμού».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο, όπως και προηγούμενα, όσοι έχουν αντίρρηση επί της κυρώσεως της σύμβασης για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά με την προϋπόθεση ότι δεν θα μιλήσει ο Πρόεδρος της Κοινοβουλευτικής Ομάδας.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συνεφώνησε.

Στο σημείο αυτό, θα ήθελα να σας ενημερώσω ότι «κατά» ψήφισε το Κομμουνιστικό Κόμμα Ελλάδας και η Ελληνική Λύση, ενώ το ΜέΡΑ25 επιφυλάχθηκε.

Άρα, ξεκινάμε με το Κομμουνιστικό Κόμμα Ελλάδας και συγκεκριμένα με τον κ. Χρήστο Κατσώτη.

Ορίστε, κύριε Κατσώτη, έχετε τον λόγο για πέντε λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Θα ήθελα να μην αφήσουμε αναπάντητη τη στάση του Υπουργού κ. Γεωργιάδη, όσον αφορά τη θέση του ΚΚΕ στην προηγούμενη σύμβαση. Ο κύριος Υπουργός προσπάθησε να προσπεράσει τα επιχειρήματα του ΚΚΕ με τη γνωστή του τακτική, που λέει ότι αν ήταν από τη Σοβιετική Ένωση, θα έλεγε «ναι» και αν ήταν από τις ΗΠΑ, θα έλεγε «όχι».

Το ΚΚΕ τοποθετείται σε κάθε σύμβαση με το κριτήριο, που αφορά το ποιον ωφελεί αυτή. Η συγκεκριμένη σύμβαση υπηρετεί, στηρίζει, ενισχύει την κερδοφορία των μονοπωλιακών ομίλων, τη δικτατορία του κεφαλαίου. Τα επιχειρήματα που αναπτύχθηκαν δεν απαντήθηκαν και είναι αυτά, που καθορίζουν τη σύμβαση.

Όσον αφορά την τωρινή σύμβαση, η Κυβέρνηση φέρνει για Κύρωση το Παράρτημα της Διεθνούς Σύμβασης για τα Προνόμια και τις Ασυλίες των Ειδικευμένων Οργανισμών, αναφορικά με τον Παγκόσμιο Οργανισμό Τουρισμού. Συζητάμε, δηλαδή, για τα προνόμια και τις ασυλίες των εκπροσώπων των τουριστικών μονοπωλίων, αντί να συζητήσουμε για μέτρα στήριξης των χιλιάδων εργαζομένων και αυτοαπασχολουμένων στον τουρισμό, που ζουν κάτω από πολύ δύσκολες συνθήκες.

Ο Παγκόσμιος Οργανισμός Τουρισμού είναι ο μοναδικός οργανισμός στα Ηνωμένα Έθνη, που διαθέτει μέλη από τον ιδιωτικό τομέα, τα οποία συμμετέχουν στη δομή διακυβέρνησής του. Αυτό αναφέρει ο Παγκόσμιος Οργανισμός Τουρισμού στην ιστοσελίδα του. Παρακάτω -προς επίρρωση αυτών- και σε σχέση με την πανδημία, σημειώνει ότι ο Παγκόσμιος Οργανισμός Τουρισμού στο πλαίσιο αυτής της κρίσης επιδιώκει να εξασφαλίσει με τον Παγκόσμιο Οργανισμό Υγείας ότι τα μέτρα υγείας εφαρμόζονται με τρόπους, που ελαχιστοποιούν τις επιπτώσεις στα διεθνή ταξίδια και στο διεθνές εμπόριο.

Αυτή την αξίωση των επιχειρηματικών ομίλων, που προωθεί ο Παγκόσμιος Οργανισμός Τουρισμού ικανοποίησε η Κυβέρνηση από πέρυσι κόλας με τα προσαρμοσμένα υγειονομικά πρωτόκολλα, που είχαν ως αποτέλεσμα το δεύτερο κύμα της πανδημίας το 2020.

Η ελαχιστοποίηση των επιπτώσεων στα διεθνή ταξίδια και το διεθνές εμπόριο, που εξασφαλίζει ο Παγκόσμιος Οργανισμός Τουρισμού σε συνεργασία με τον Παγκόσμιο Οργανισμό Υγείας, για να συνεχίσει η κερδοφορία των μονοπωλίων έχει ως συνέπεια τη μεγιστοποίηση των επιπτώσεων για την υγεία και τη ζωή των εργαζομένων και του λαού.

Ο Παγκόσμιος Οργανισμός Τουρισμού, ο οργανισμός του ΟΗΕ, δραστηριοποιείται και προωθεί τους σχεδιασμούς των ισχυρών ιμπεριαλιστικών δυνάμεων, όπως και συνολικά ο ΟΗΕ, ο οποίος δεν έχει καμμία σχέση με αυτόν που ήταν πριν τις ανατροπές του σοσιαλισμού. Με τις αποφάσεις του και τις δράσεις του υπηρετεί, στηρίζει σχεδιασμούς ιμπεριαλιστικών κέντρων, ισχυρών μονοπωλιακών πολυεθνικών ομίλων. Εξάλλου, στον Παγκόσμιο Οργανισμό Τουρισμού, όπως ο ίδιος ενημερώνει, συμμετέχουν ως μέλη εκατόν πενήντα οκτώ κράτη, έξι συνεργαζόμενα μέλη και πάνω από πεντακόσια μέλη, που εκπροσωπούν τον ιδιωτικό τομέα, τους μονοπωλιακούς ομίλους του τουρισμού.

Με τη συγκεκριμένη σύμβαση οι λειτουργίες του Παγκόσμιου Οργανισμού Τουρισμού εντάσσονται στις πρόνοιες της διεθνούς σύμβασης για τα προνόμια και τις ασυλίες των ειδικευμένων οργανισμών, που κυρώθηκε με τον ν.471/1976. Σημειώνουμε ότι ο Παγκόσμιος Οργανισμός Τουρισμού υπάγεται στον ΟΗΕ, οπότε καταλαμβάνεται από τις πρόνοιες που αφορούν τους συγκεκριμένους οργανισμούς.

Με την παρούσα σύμβαση και με την παράγραφο 1 επεκτείνονται οι πρόνοιες, που αφορούν ασυλίες και προνόμια σε εκπροσώπους των συνδεδεμένων μελών, που συμμετέχουν στο έργο του Παγκόσμιου Οργανισμού Τουρισμού.

Στην παράγραφο 1 γίνεται αναφορά σε συνδεδεμένα μέλη και ως τέτοια εννοούνται έξι μικρές κατά βάση χώρες.

Η παράγραφος 2 αναφέρεται ειδικότερα σε εξειδικευμένα προνόμια και ασυλίες, που αφορούν τους εκπροσώπους των συνεργαζόμενων μελών. Από την ιστοσελίδα του Παγκόσμιου Οργανισμού Τουρισμού προκύπτει ότι αφορά την εμπλοκή του ιδιωτικού τομέα, δηλαδή τουριστικών μονοπωλίων, μη κυβερνητικών οργανώσεων, ερευνητικών ινστιτούτων. Στο δε συμβούλιο συμμετέχει και ο ΣΕΤΕ της χώρας μας.

Η παράγραφος 3 περιέχει διευρυμένα προνόμια και ασυλίες, ετεροδικία, σφραγισμένη αλληλογραφία, κ.λπ., σε εμπειρογνώμονες του οργανισμού.

Κυρία Υπουργέ, οι εμπειρογνώμονες με το καθεστώς των διευρυμένων προνομίων είναι μόνιμοι υπάλληλοι του οργανισμού; Προτείνονται από τα κράτη-μέλη ή ορίζονται από τους μονοπωλιακούς ομίλους τους, τους «tour operator» ή άλλους; Και αυτό, βέβαια, δεν διευκρινίζεται, γιατί είναι πράγματι έτσι.

Με την παράγραφο 5, οι διευρυμένες ασυλίες και τα προνόμια, που αναγνωρίζονται στους εμπειρογνώμονες αναγνωρίζονται και στους εκπροσώπους των συνεργαζόμενων μελών, που αφορούν την παράγραφο 2, δηλαδή σε στελέχη τουριστικών μονοπωλίων, με την προϋπόθεση να είναι εμπειρογνώμονες του οργανισμού.

Με δεδομένο ότι δεν είναι αποσαφηνισμένο το καθεστώς του εμπειρογνώμονα και ανεξαρτήτως του πώς στεκόμαστε γενικά στο ζήτημα των ασυλιών και των προνομίων, με την παράγραφο 5 αναγνωρίζετε καθεστώς προστασίας σε υπαλλήλους μονοπωλίων, το ίδιο καθεστώς που ισχύει για διπλωματικούς υπαλλήλους διεθνών οργανισμών.

Ο Παγκόσμιος Οργανισμός Τουρισμού είναι ο οργανισμός, που τυπικά ανήκει στον ΟΗΕ, στην ουσία όμως εξυπηρετεί τα συμφέροντα των μονοπωλιακών ομίλων. Με την παρούσα σύμβαση γίνεται προσπάθεια να προστατευτούν αποτελεσματικότερα με τις διευρυμένες ασυλίες και προνόμια οι ίδιοι οι εκπρόσωποι των επιχειρηματιών.

Η τροπολογία, που συνοδεύει τη σύμβαση είναι ακόμα πιο προκλητική, αφού παρέχει ασυλία και προνόμια στους συμμετέχοντες στο συνέδριο που ήδη γίνεται στην Ελλάδα, χωρίς να στοιχειοθετείται για ποιο λόγο είναι αναγκαία μία τέτοια ρύθμιση.

Αυτό που γράφετε μέσα για την ασφάλειά τους, κυρία Υπουργέ, είναι αντιφατικό. Είναι ασφαλής η χώρα, ναι ή όχι; Ποιος ο λόγος να φέρετε αυτήν την τροπολογία;

Οι αστικές κυβερνήσεις εξασφαλίζουν από τη μία προνόμια, ασυλίες, διευκολύνσεις για το κεφάλαιο και τους εκπροσώπους του και από την άλλη για τους εργαζόμενους και τον λαό πολιτική, που εξαπλώνει τη φτώχεια, την ανασφάλεια, τα αδιέξοδα για τα κέρδη του, μαζί με περιορισμούς, απαγορεύσεις, καταστολή.

Κι επειδή ο χρόνος τελειώνει –κι ευχαριστώ, κύριε Πρόεδρε, για την ανοχή σας- θα λέγαμε ότι η κύρωση αυτή αφορά τους στόχους των ομίλων, την παραπέρα ασυλία τους, την ενίσχυση των προνομίων και των απαλλαγών τους. Είναι πρόκληση απέναντι στους εργαζόμενους και τον λαό, που στενάζει από μία πολιτική που υλοποιεί τις επιλογές τους και δεν έχει καμμία σχέση με τις αγωνίες των εργαζομένων, ιδιαίτερα αυτήν την περίοδο που πολλοί είναι άνεργοι και πολλοί ζουν με 9 ευρώ –το πολύ- την ημέρα.

Είναι πρόκληση, λοιπόν και ξέρουμε, πολύ καλά, ότι όταν επικαλείσθε τη χώρα και μιλάτε για τις εκδηλώσεις που ωφελούν τη χώρα, εννοείτε αυτούς που κάνουν κουμάντο στην οικονομία και όχι αυτούς, που δουλεύουν και παράγουν τον αμύθητο πλούτο. Πολλές εκδηλώσεις έχουν γίνει και είναι γνωστό ποιοι ωφελήθηκαν. Ωφελήθηκαν οι μονοπωλιακοί όμιλοι και όχι οι εργαζόμενοι, οι οποίοι είναι οι χαμηλότερα αμειβόμενοι στην οικονομία της χώρας μας, με τις χειρότερες συνθήκες δουλειάς, παρ’ όλα τα δισεκατομμύρια ευρώ τα οποία στη συνέχεια ιδιοποιούνται οι μεγάλοι όμιλοι.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Τον λόγο έχει από την Ελληνική Λύση ο κ. Μπούμπας Κωνσταντίνος.

Ορίστε, κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Τι έγινε; «Dove ministro?», που λένε και οι Λατίνοι, δηλαδή «Πού είναι ο Υπουργός;». Έφυγε τώρα. «Solitudine»! «Veni, vidi, vici» …

**ΠΡΟΕΔΡΕΥΩΝ (Νικήτας Κακλαμάνης):** Ο Υπουργός, κύριε Μπούμπα, αν αναφέρεστε στον κ. Γεωργιάδη…

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ναι, στον κ. Γεωργιάδη αναφέρομαι.

**ΠΡΟΕΔΡΕΥΩΝ (Νικήτας Κακλαμάνης):** …έφυγε γιατί δεν είναι του Υπουργείου του αυτή η σύμβαση.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ναι, και το νομοσχέδιό του…

**ΠΡΟΕΔΡΕΥΩΝ (Νικήτας Κακλαμάνης):** Είναι απλό.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Όσο είναι η Ελληνική Λύση εδώ μέσα, θα ενοχλείται. Τι να κάνουμε;

Αναφορικά με τον Παγκόσμιο Οργανισμό Τουρισμού δίδονται όχι απλά αρμοδιότητες, αλλά εκχωρείται μία εξουσία, στην οποία δεν υπάρχει ούτε ελεγκτής ούτε ελεγχόμενος.

Γι’ αυτό και εμείς είμαστε αρνητικοί. O τουρισμός φέρνει κοινωνικά μηνύματα, είναι πολυκλαδικός, είναι η ομορφιά μιας χώρας, είναι ο καθρέφτης μιας χώρας. Δεν μπορούμε a priori εμείς να εκχωρήσουμε αυτήν την εξουσία σ’ αυτούς τους εξειδικευμένους από τον Παγκόσμιο Οργανισμό Τουρισμού, κυρία Υπουργέ, διότι δεν ξέρουμε ακριβώς πώς θα κινούνται. Όταν δεν υπάρχει έλεγχος, όταν δεν υπάρχει ελεγκτής και ελεγχόμενος, τα πράγματα έχουν ένα πέπλο μυστηρίου. Δεν μπορεί a priori αυτοί να μετακινούνται, να γίνεται αυτή η ταχεία μετακίνηση, όταν ο καθείς πολίτης μπαίνει σε μία διαδικασία για να μετακινηθεί. Αυτοί στην ουσία δεν λογοδοτούν πουθενά, ούτε καν στο Υπουργείο Τουρισμού. Αυτοί χαίρουν ασυλίας -εντός εισαγωγικών-, έχουν αυτό το αλάθητο, θεωρούνται αυθεντίες, αυτοί και οι οικογένειές τους. Το μεγαλείο, δηλαδή, της παγκοσμιοποίησης. Θα είναι σε ένα νευραλγικό πόστο, όπως είναι ο τουρισμός, αυτή η βαριά βιομηχανία χωρίς καν να ελέγχονται. Δεν μπορούμε, λοιπόν, να δώσουμε αυτά τα προνόμια σε αυτούς τους εξειδικευμένους συμβούλους του τουρισμού.

Ας κάνουμε μία αναδρομή ιστορική. Ο Παγκόσμιος Οργανισμός Τουρισμού έγινε -και καλώς- όργανο των Ηνωμένων Εθνών το 1970 . Θέλω, όμως, να σταθώ σε μία λέξη, καθώς στο πρώτο διεθνές συνέδριο των εθνικών οργανισμών τουρισμού, που έγινε στο Λονδίνο το 1946 αποφασίστηκε η δημιουργία ενός νέου μη κυβερνητικού οργανισμού για να αντικαταστήσει τη Διεθνή Ένωση Επίσημων Οργανισμών Τουριστικής Προπαγάνδας, την International Union of Official Tourist Propaganda Οrganizations. Η λέξη «προπαγάνδα» μάς λέει πολλά. Άρα μέσω του τουρισμού μπορεί να γίνει μια προπαγάνδα. Γι’ αυτό είμαστε αρνητικοί όταν αυτοί οι άνθρωποι δεν θα ελέγχονται. Γι’ αυτό όχι απλά έχουμε επιφυλάξεις, αλλά θέτουμε το θέμα αν θα περάσει ένα ιστορικό μήνυμα το οποίο θα διαστρεβλώνει την ιστορία του τόπου, ένα κοινωνικό μήνυμα που δεν αρμόζει, έναν λανθασμένο γεωγραφικό προσδιορισμό. Ο τουρισμός δεν είναι μια αφηρημένη έννοια. Είναι όπως είπαμε το κάτοπτρο, αντικατοπτρίζει την κουλτούρα, την ιστορία, τη νοοτροπία ενός λαού, αυτού και των προγόνων του. Ποιος θα τους ελέγξει;

Υπάρχουν αυτά τα εδάφια, όπως στην παράγραφο 5 και 6, όπου αναφέρονται αυτά τα προνόμια, που αναλύθηκαν στην παράγραφο 3, δηλαδή για τους εμπειρογνώμονες. Εφαρμόζονται για εκπροσώπους συνεργαζόμενων μελών, που ενεργούν ως εμπειρογνώμονες, αλλά για τον αναπληρωτή γενικό γραμματέα του οργανισμού και τον σύζυγο και τα ανήλικα τέκνα αυτού. Παρατηρείται δηλαδή μία επεκτατική εφαρμογή των προνομίων σε περισσότερα πρόσωπα. Θα μπορούσα να αναφερθώ αναλυτικά στις παραγράφους. Έχουμε αναφερθεί στην επιτροπή.

Κοιτάξτε όμως να δείτε, όταν φέρνουμε εδώ κυρώσεις δεν είναι κάτι τυπικό, έχει τη σημασία του. Θυμάμαι τη συμφωνία που κάναμε με την Ιαπωνία όταν οι Ιάπωνες παραβιάζουν σήμερα το θέμα της πανίδας και της χλωρίδας και του θαλάσσιου πλούτου -σκοτώνουν τις φάλαινες-, όταν ο Πρωθυπουργός της Ιαπωνίας συναντάται μυστικά με τον Ερντογάν για τον πυρηνικό αντιδραστήρα του Ακούγιου. Κάνουμε συμφωνία με το Κατάρ όταν το Κατάρ συνεργάζεται και με την Τουρκία και με τη Λιβύη και ευθύνεται για τον θάνατο πάνω από έξι χιλιάδων εργατών τα τελευταία χρόνια, που τους στοιβάζει στα κοντέινερ για να κατασκευάσουν γήπεδα ποδοσφαίρου για το μεγάλο Παγκόσμιο Κύπελλο. Υπογράφουμε σύμβαση με το Μαυροβούνιο όταν οι μεγαλύτερες συμμορίες χασίς και μαριχουάνας είναι στο Μαυροβούνιο.

Άρα πρέπει να είμαστε προσεκτικοί για τις κυρώσεις και τις συμβάσεις γενικότερα που υπογράφουμε. Μπορεί να λιμνάζουν εδώ και πάρα πολλά χρόνια αυτές οι συμβάσεις, όπως η παρούσα από το 2008, αλλά θέλει προσοχή, να μην λέμε «είναι απλά συμβάσεις και θα πάνε σε κυρώσεις». Θέλουμε να δούμε την άλλη πλευρά του νομίσματος, τι μπορεί να κρύβει μία σύμβαση ή τι επιπτώσεις μπορεί να έχει μία σύμβαση.

Ολοκληρώνω. Λείπει βέβαια ο κ. Γεωργιάδης. Θα τον ήθελα εδώ, επειδή σήμερα κατέθεσε πολλά στα Πρακτικά και δεν είχε δυνατότητα ο κ. Βιλιάρδος να του απαντήσει. Μιας και μιλούσαμε χθες και για την αυτοδιοίκηση θα του απαντήσω με Θουκυδίδη, αλλά εδώ θα καταθέσω στα Πρακτικά έγγραφο με ημερομηνία 14 Ιουνίου του 2011 προς τον τότε υφυπουργό κ. Κεγκέρογλου.

Αυτό έρχεται από τον κ. Γεωργιάδη και τον κ. Πλεύρη.

Στη Βουλή των Ελλήνων, στις 14 Ιουνίου 2011, λοιπόν, κύριε Κεγκέρογλου. Γελάω, γιατί λέει «παραβιάσεις της νομοθεσίας από εισπρακτικές εταιρείες σε βάρος πολιτών-οφειλετών» και το φέρνουν στη Βουλή δύο Βουλευτές τότε, ο κ. Γεωργιάδης και ο κ. Πλεύρης.

Σήμερα, οι εισπρακτικές εταιρείες παίρνουν τηλέφωνα για μικροποσά. Ανά τακτά χρονικά διαστήματα υπάρχουν καταγγελίες -πάνω από τετρακόσιες καταγγελίες μόνο το 2020, διπλάσιες σε σχέση με το 2019- στον Συνήγορο του Πολίτη και ο κ. Γεωργιάδης, που ήταν αντίθετος τότε, λέει ότι με τις εισπρακτικές εταιρείες θα νοικοκυρευτεί το κράτος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Απλώς το καταθέτω, για να δούμε ότι άλλα έλεγε και άλλα κάνει ένας άνθρωπος γενικότερα και να είναι πιο προσεκτικός στο τι λέει.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κλείνοντας, μια και είπε για τον «Επιτάφιο», ο Θουκυδίδης έγραψε: «Τό ἐναντιούμενον τῷ δυναστεύοντι δῆμος ὠνόμασται», που σημαίνει: «Αυτός που θα πάει κόντρα στον δυνάστη λέγεται δήμος». Δήμος ίσον λαός.

Σας ευχαριστώ.

(Στο σημείο αυτό ο Βουλευτής κ. Κωνσταντίνος Μπούμπας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε. Ο κ. Λογιάδης από το ΜέΡΑ25 έχει τον λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, χαίρομαι που σας βλέπω εδώ. Πήγατε και στην Κρήτη πρόσφατα.

Κατ’ αρχάς, να καλωσορίσουμε τον Πρόεδρο του Παγκόσμιου Οργανισμού Τουρισμού, ο οποίος έχει έρθει στην Ελλάδα για επίσημη διμερή επίσκεψη.

Σήμερα, συζητάμε για την «Κύρωση του Παραρτήματος XVIII της Διεθνούς Σύμβασεως για τα Προνόμια και τις Ασυλίες των Ειδικευμένων Οργανισμών, αναφορικά με τον Παγκόσμιο Οργανισμό Τουρισμού». Το σημερινό σχέδιο νόμου εμπίπτει στο άρθρο 28 του Συντάγματός μας, που αναφέρεται στους κανόνες του Διεθνούς Δικαίου και τους διεθνείς οργανισμούς.

Να αναφέρουμε ότι ο Παγκόσμιος Οργανισμός Τουρισμού είναι το γραφείο των Ηνωμένων Εθνών που ασχολείται με την προώθηση του παγκόσμιου τουρισμού. Πριν το ξέσπασμα της πανδημίας του κορωνοϊού, ο τουρισμός βρισκόταν στο υψηλότερο επίπεδο όλων των εποχών. Μία στις δέκα θέσεις εργασίας παγκοσμίως εξαρτιόταν από τον τουρισμό και το 2019 οι αφίξεις των διεθνών τουριστών έφτασαν το ενάμισι δισεκατομμύριο ανθρώπους, με αυξητικές μέχρι τότε τάσεις.

Θα ήθελα να αναφερθώ στην κατάσταση του τουρισμού σήμερα, διότι είναι τεράστιας σημασίας για την οικονομία μας. Να τονίσω ότι το «EUROCONTROL» μας έδωσε στοιχεία πολύ πρόσφατα ότι η κανονικότητα, όπως τη γνωρίζαμε, για τις διεθνείς πτήσεις θα επανέλθει το 2025.

Πρώτο τεράστιο πρόβλημα είναι ότι υπάρχει μια τεράστια έλλειψη ρευστότητας από όλους και από τις επιχειρήσεις και από τους εργαζόμενους και ζητάμε από το Υπουργείο -και των Οικονομικών, βέβαια- να στηρίξει τον τουρισμό για να επιζήσει.

Κυρία Ζαχαράκη, στην επιτροπή μας αναφερθήκατε σε κάποια θέματα στα οποία ήθελα και εγώ να αναφερθώ, όπως για την επανεκκίνηση. Αναφερθήκατε, επίσης, στον θαλάσσιο τουρισμό. Θα ήθελα να σας υπενθυμίσω ότι στον κορυφαίο προορισμό της Ελλάδος, που είναι η Σαντορίνη, είναι βυθισμένο εδώ και δεκατέσσερα χρόνια το «SEA DIAMOND», το οποίο χρήζει ανέλκυσης. Είναι μία ωρολογιακή βόμβα, είναι μία περιβαλλοντική βόμβα.

Σε ένα αντίστοιχο παράδειγμα στην Ιταλία, τη βύθιση του «COSTA CONCORDIA» -άλλο ένα αντίστοιχο πλοίο- έγινε εντός δύο ετών. Αυτό είναι εκεί πέρα δεκατέσσερα χρόνια και μολύνει το περιβάλλον.

Αναφερθήκατε στα ΙΕΚ της χώρας. Νομίζω ότι πρόσφατα πήγατε στην Κρήτη. Πήγατε στις σχολές τουριστικών επαγγελμάτων, αν θυμάμαι καλά. Ο δρόμος σε μια τουριστική περιοχή, αυτός ο δρόμος που πάει στις σχολές είναι οικτρός. Θα γίνουν ατυχήματα. Είναι εδώ και τρία χρόνια έτσι. Επίσης, αυτή η τουριστική περιοχή δεν διαθέτει βιολογικούς. Καταλαβαίνετε τι σημαίνει αυτό.

Θα αναφερθώ, επίσης, στο ΙΕΚ Κέρκυρας, όπου είχαμε καταγγελίες και πληροφορίες ότι τίποτα δεν είναι ενθαρρυντικό για την επιβίωση του ΙΕΚ, αλλά και για τις προθέσεις της Κυβέρνησης. Αναφέρουν ότι τα τέσσερα τμήματα του 2016 με τους ογδόντα πέντε μαθητές έγιναν φέτος είκοσι τμήματα, με πάνω από πεντακόσιους μαθητές. Είναι γεγονός που πιστεύουμε ότι είναι σπουδαία επιτυχία για την Κέρκυρα, αλλά και για ένα εκπαιδευτήριο που η προσφορά του είναι στενά συνδεδεμένη με το μεγαλύτερο έσοδο της τοπικής οικονομίας του νησιού μας.

Οι εγκαταστάσεις και η υλικοτεχνική υποδομή του εκπαιδευτηρίου είναι σε τέτοιο επίπεδο, που ακόμη και προηγμένες τουριστικές σχολές όπως η Tunon της Γαλλίας, με τρεις χιλιάδες μαθητές, να μένουν έκπληκτοι και να επιβραβεύουν την οργάνωση και το know-how του ΙΕΚ Κέρκυρας.

Επίσης, οι εργασιακοί μας εταίροι –λένε από το ΙΕΚ Κέρκυρας- οι ενώσεις ξενοδόχων, εστιατόρων, τουριστικών γραφείων και ενοικιαζόμενων διαμερισμάτων, βλέποντας τη δουλειά που γίνεται, μας αντάμειψαν πολύπλευρα με την εμπιστοσύνη τους αλλά και με την αποδοχή των μαθητών μας. Συγκεκριμένα, το 2016 συνεργάστηκε το ΙΕΚ με τέσσερα ξενοδοχεία και φέτος έφτασαν στα εξήντα τέσσερα.

Ζητάμε λοιπόν να μην απαξιωθεί το ΙΕΚ Κέρκυρας και να γίνουν περαιτέρω προσλήψεις προσωπικού.

Θα αναφερθώ στα περιφερειακά αεροδρόμια, που αναφέρατε, κυρία Υφυπουργέ. Θα πω ότι τα μεγάλα αεροδρόμιά μας είναι δυστυχώς ξεπουλημένα. Να αναφερθώ στα ξενοδοχεία, τα οποία κι αυτά ξεπουλιούνται μπιρ παρά και να αναφερθώ και στο προσωπικό πλέον, το οποίο δεν είναι ελληνικό, αλλά οι πιο πολλοί είναι ξένοι δυστυχώς. Είπατε να αυξήσουμε την ποιότητα του προϊόντος. Βλέπουμε όμως διαχρονικά από στοιχεία του ΣΕΤΕ ότι το 2000 η μέση κατά κεφαλήν δαπάνη του τουρίστα ήταν 814 ευρώ και το 2019 565 ευρώ.

Θα ήθελα να αναφερθώ επίσης ένα άλλο θέμα, στο Υπουργείο Οικονομικών, αλλά έχει να κάνει άμεσα με τον τουρισμό, λέγοντας ότι δεν είναι εφαρμόσιμη η εκδήλωση ενδιαφέροντος για τις πάγιες δαπάνες έως τις 17 Ιουνίου, που έχει ορίσει το Υπουργείο και η ΚΥΑ για τους λογιστές, για να καταθέσουν τις δηλώσεις τους.

Κλείνοντας, να αναφερθώ στο σημερινό σχέδιο νόμου. Εμείς ως ΜέΡΑ25, την ώρα που διαβάζουμε ότι αφορά πλήρη ασυλία της ετεροδικίας σε σχέση με τα λεγόμενα ή γραφόμενα των υπαλλήλων του Παγκόσμιου Οργανισμού Τουρισμού, δεν καταλαβαίνουμε γιατί πρέπει να υπάρχει ασυλία σε αυτούς. Οπότε το συγκεκριμένο θα το καταψηφίσουμε.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Πάμε τώρα ανάστροφα, στον κ. Γρηγοριάδη. Σας είχα δείξει ανοχή την τελευταία φορά με τον χρόνο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε. Είδατε ότι φέρνουν καλά αποτελέσματα οι ανοχές.

Κυρίες και κύριοι Βουλευτές, αγαπητή κυρία Υπουργέ, ήθελα να σας εξηγήσω ευθύς εξ αρχής γιατί ακριβώς καταψηφίζουμε εμείς στο ΜέΡΑ25 τη σημερινή σύμβαση. Την καταψηφίζουμε βασικά και κυρίως λόγω της ετεροδικίας. Για να καταλάβουν οι άνθρωποι, που μας ακούν απέξω τι σημαίνει αυτό, κυρία Υπουργέ, αυτό σημαίνει ότι διάφοροι σύμβουλοι παρατρεχάμενοι και εμπειρογνώμονες -με την καλή έννοια το λέω- του Παγκόσμιου Οργανισμού Τουρισμού, οι οποίοι θα επιχειρούν για να συμβουλεύσουν και με τεχνογνωσία τους να βοηθήσουν κι εδώ την ανάπτυξη του τουρισμού μας, εάν κατά την τέλεση των καθηκόντων τους υπάρξει οποιαδήποτε νομική εμπλοκή τους ή ακόμα χειρότερα αξιόποινη πράξη τους, κατά την τέλεση των καθηκόντων τους επαναλαμβάνω στην ελληνική επικράτεια, αυτοί, ορίζεται με το σχέδιο νόμου που σήμερα θέλετε να περάσετε ότι θα δικάζονται από τα δικαστήρια των χωρών τους, στις πατρίδες τους. Κι αυτό, κυρία Υπουργέ, είναι κατά τη γνώμη μας πολύ σοβαρό ατόπημα, γιατί συνιστά μια έμμεση ομολογία ότι η Ελλάδα δεν είναι χώρα ευνομούμενη, συνιστά δηλαδή την ομολογία από την πλευρά μας κι εννοώ ενιαία. Εγώ θεωρώ ότι είμαστε μία πλευρά όλοι οι πολιτικοί της Ελλάδας. Είναι σαν να λέμε εμείς ότι είμαστε μπανανία, συγγνώμη για την έκφραση, ότι είμαστε αποικία. Σε τέτοιες συνθήκες, σε συνθήκες αποικιών ή μπανανιών, γίνονται συμβάσεις όπου οι άνθρωποι, που στέργουν για να βοηθήσουν τους υπανάπτυκτους, τους Έλληνες δηλαδή, αν σφάξουν και κάναν Έλληνα πάνω στη χαρά τους, πάνω στο κέφι τους θα δικαστούν στις πατρίδες τους. Στις κανονικές χώρες, στις ευνομούμενες δεν συμβαίνει αυτό. Επίσης, κυρία Υπουργέ, αυτή η ασυλία, χωρίς να έχουμε κακή προαίρεση, δυστυχώς μας θυμίζει άλλες ασυλίες που έχετε πάρει, παραδείγματος χάριν ασυλίες για τα μέλη του Ταμείου Χρηματοπιστωτικής Σταθερότητας, ώστε να μην λογοδοτήσουν για τα οικονομικά εγκλήματα, που κατά τη γνώμη μας διαπράττουν κατά του ελληνικού λαού αυτές τις μέρες και τις προηγούμενες, επί ΣΥΡΙΖΑ. Αλλά και πρόσφατα, σε άλλο νομοσχέδιο, ψηφίσατε πάλι ασυλίες. Οι ασυλίες είναι κάτι, που επανέρχεται σαν να έχετε από πριν την ιδέα ότι κάποιοι από τους εκλεκτούς σας θα δύνανται να παρανομήσουν. Γιατί τόσες ασυλίες; Εμείς στο ΜέΡΑ25 λέμε καμμία ασυλία για κανένα λόγο, να δικαζόμαστε σαν τον κανονικό ελληνικό λαό, κι εμείς οι ίδιοι Βουλευτές και οι Υπουργοί και ο Πρωθυπουργός, αν κάποια μέρα έχουμε και Πρωθυπουργό.

Επίσης, κυρία Υπουργέ, σχετίζεται με τον ελληνικό τουρισμό και ένα θέμα που προκύπτει, αν και αφορά περισσότερο τον προηγούμενο Υπουργό από εσάς, τον κ. Γεωργιάδη που ήταν εδώ για την προηγούμενη σύμβαση, είναι το τι είδους ανάπτυξη επιζητούμε, τι μοντέλο έχουμε στον νου μας. Και φαίνεται ότι τουλάχιστον ο Υπουργός Ανάπτυξης έχει αυτό το μοντέλο του περίκλειστου πανάκριβου τουρισμού όπου κλείνουμε το Ελληνικό -πόσες δεκάδες τετραγωνικά χιλιόμετρα-, κάνουμε καζίνα, τζόγος δηλαδή, κάνουμε πισίνες, έρχονται πάμπλουτοι τουρίστες οι οποίοι διαμένουν μέσα στο Ελληνικό, δεν έρχονται σε επαφή με εμάς τους «χωματήλες» -είναι σαιξπηρική έκφραση, χωματήλες ήταν αυτοί, που κάθονταν στο χώμα κατά την εποχή του Ελισαβετιανού θεάτρου-, μην τους λερώσουμε, μένουν εκεί, παίζουν το γκολφ τους, κάνουν τον τζόγο τους στην περίκλειστη πόλη τους και τι κάνουμε εμείς; Εμείς δίνουμε τα παιδιά μας για υπηρέτες-σερβιτόρους τους -με την καλή έννοια το λέω αυτό- και εμείς οι ίδιοι επειδή γερνάμε και είμαστε αντιαισθητικοί και πολύ φτωχοί και βρωμεροί, μεταφερόμαστε κατά το πρότυπο της Χαβάης -σας ενημερώνω συμβαίνει εδώ και είκοσι χρόνια στη Χαβάη- σε φαβέλες κλεισμένες στην ενδοχώρα, περίφρακτες, ώστε να μην βλέπουν και αηδιάζουν οι τουρίστες στην κάτω μεριά της χώρας.

Το δεύτερο μέρος μένει να επιβεβαιωθεί. Δεν μπορώ να σας το χρεώσω. Δεν το έχετε κάνει. Το πρώτο, όμως, το σχεδιάζετε. Σχεδιάζετε παντού καζίνο σαν το πρόβλημα της Ελλάδας μετά από δώδεκα χρόνια μνημονίων σας να είναι πού θα τζογάρουν οι Έλληνες. Μα δεν είναι αυτό. Είναι πού θα βρουν δουλειά οι Έλληνες είναι πώς θα διατηρήσουν την πρώτη κατοικία τους οι Έλληνες. Είναι πώς θα συνεχίσουν να έχουν συλλογικές συμβάσεις οι Έλληνες.

Σας το λέω με καλή προαίρεση, κυρία Υπουργέ. Αυτό το μοντέλο ανάπτυξης είναι αδιέξοδο μοντέλο, γιατί καταστρέφει τον ελληνικό λαό και δεν φέρνει τα αναμενόμενα έσοδα στον τουρισμό μας.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Χήτας, Κοινοβουλευτικός Εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Ζητώ τον λόγο μόνο και μόνο για να καταγραφεί, γιατί προηγουμένως μιλήσαμε, όπως το λέμε εμείς οι δημοσιογράφοι «off the record», άρα δεν καταγράφηκε τίποτα στα Πρακτικά και εκπροσωπώντας το κόμμα σήμερα θέλω να μεταφέρω την έντονη διαμαρτυρία μας, κύριε Πρόεδρε. Δεν θέλω να ανοίξουμε διάλογο. Ξέρετε τον σεβασμό μου προσωπικά απέναντι στο πρόσωπό σας αλλά και στον θεσμό του Προέδρου της Βουλής. Θέλω, λοιπόν, να καταγραφεί η έντονη διαμαρτυρία μας γιατί η Ελληνική Λύση νομίζω ότι είναι -και αποτελεί άποψη όλων των συναδέλφων εδώ στα δύο χρόνια αυτά- υπόδειγμα εργατικότητας, συνέπειας, τήρησης του Κανονισμού και νομίζω ότι κανείς δεν μπορεί να πει τίποτα για εμάς.

Όταν, λοιπόν, κατά παρέκκλιση στο σεβαστό Προεδρείο στη Διάσκεψη των Προέδρων παίρνουμε μια απόφαση και λέμε «Ρε, παιδιά, για να μην γκρινιάζετε, για να μην κλαίτε, θέλετε οι κοινοβουλευτικοί να μιλάτε στη διαδικασία του άρθρου 108 όταν έρχεται, μάλιστα, το σεβόμαστε». Πιστέψτε με ότι έχουμε να θέσουμε πάρα πολλά ζητήματα στην Κυβέρνηση και εμείς, αλλά σεβόμαστε τις διαδικασίες. Άρα, λοιπόν, βρισκόμαστε εξαπίνης και δείτε τι τροπή που πήρε η συζήτηση σήμερα. Άρα, λοιπόν, ή τηρούμε τα όσα συμφωνούμε, συμφωνία κυρίων, ή κάνουμε ό,τι θέλουμε εδώ. Αυτό απευθύνεται στο Προεδρείο, όχι σε εσάς προσωπικά.

Επειδή εμείς θέλουμε τον πολιτικό αντίπαλο να τον έχουμε εδώ, face to face, έχει φύγει και επειδή είναι άνθρωπος των εντυπώσεων και όχι της ουσίας, της φωνής, του θεατρινισμού κ.λπ., όλοι κρινόμαστε στη ζωή αυτή, θέλω να πω στον κ. Γεωργιάδη το εξής, κύριε Πρόεδρε. Είναι χαρά μας που τον ενοχλούμε. Είναι χαρά μας που η Ελληνική Λύση ενοχλεί τη Νέα Δημοκρατία, την Κυβέρνηση της Νέας Δημοκρατίας και τον κ. Γεωργιάδη. Βέβαια ο κύριος Υπουργός αναπτύξεως, όπως λέει και ο ίδιος, παλιά ενοχλούνταν από τον Καρανίκα, παλιά τον ενοχλούσε ο Ζάεφ.

Τώρα ως πρωταθλητής πολιτικής ανακυβίστησης, τον ενοχλεί η Ελληνική Λύση. Τώρα δύο τινά συμβαίνουν. Κάποιος έφυγε από κάποια πολιτικά πιστεύω. Εμείς επειδή είμαστε μπετόν και δεν κουνιόμαστε ούτε χιλιοστό από τα πολιτικά μας πιστεύω μάλλον θα πρέπει ο κ. Γεωργιάδης να πάει για σέρβις στην πολιτική του πυξίδα, γιατί έχει μπερδέψει πού είναι ο βορράς και πού είναι ο νότος, έχει χαθεί στην πορεία. Έχει μάθει στα χάδια.

Και κλείνω με αυτό. Επιβεβαιώθηκε για άλλη μια φορά σήμερα ότι το μοναδικό κόμμα, με αυτούς τους δέκα Βουλευτές, τα δέκα πολιτικά λιοντάρια που είναι εδώ μέσα, είναι το μοναδικό κόμμα που κάνει ουσιαστική, σκληρή αντιπολίτευση στην Κυβέρνηση. Τι έκανε ο κ. Γεωργιάδης; «Χάιδεψε» πάλι την τρόικα του εσωτερικού, ενώ το ΚΚΕ το βάζουν πάντα ότι είναι μια ιδιαίτερη περίπτωση, έχει τη φιλοσοφία του, την ιδεολογία του, άρα μένει η Ελληνική Λύση. Θα μείνει και θα είναι εδώ να τον ελέγχει. Θα πέσει τόση αντιπολίτευση, κύριε Πρόεδρε, που δεν μπορείτε να φανταστείτε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Δουλειά του Προεδρείου δεν είναι να γίνει γραφείο τύπου των Υπουργών της Κυβέρνησης. Είμαι σίγουρος ότι ο κ. Γεωργιάδης παρακολουθεί τις συνεδριάσεις και με την πρώτη ευκαιρία θα απαντήσει σε όλα όσα του καταλογίσατε.

Ο κ. Κατσώτης έχει μιλήσει από το Κομμουνιστικό Κόμμα.

Ο κ. Κεγκέρογλου εκ μέρους του Κινήματος Αλλαγής έχει τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, θα ξεκινήσω λέγοντας ότι πράγματι δεν πρέπει να υπάρχουν προσωπικές αντεγκλήσεις και προσβολές. Πολιτικά πρέπει να αντιμετωπίζονται τα ζητήματα. Βεβαίως, να πω κύριε Πρόεδρε, ότι εγώ την απόφαση της Διάσκεψης των Προέδρων την γνωρίζω διαφορετικά απ’ ό,τι ειπώθηκε εδώ. Επειδή ακριβώς πολλά κόμματα, μέσα στο οποίο και το δικό μας, θέλαμε να εκμεταλλευτούμε το πεντάλεπτο, χρησιμοποιούσαμε πολλές φορές τη μέθοδο της επιφύλαξης. Τέθηκε στη Διάσκεψη των Προέδρων το θέμα και αποφασίστηκε να έχουν δικαίωμα να μιλούν και οι κοινοβουλευτικοί εκπρόσωποι όσων ψηφίζουν είτε «ναι» είτε «παρών». Αλλά η επιφύλαξη κόπηκε. Δεν είναι πλέον η επιφύλαξη λόγος για να θεωρηθεί ότι είσαι απέναντι στο νομοσχέδιο. Στις δύο η ώρα στη Διάσκεψη των Προέδρων θα το διευκρινίσω.

Έρχομαι στην ουσία του νομοσχεδίου. Η πανδημία ανέτρεψε θέσφατα και παγιωμένες αντιλήψεις. Η πανδημία ανέδειξε λαθεμένες πολιτικές επιλογές, αναπτυξιακά πρότυπα, που ουσιαστικά είναι πέρα και έξω από τις ανάγκες του ανθρώπου και μας υπενθύμισε ότι θα πρέπει σε τοπικό, σε εθνικό, σε ευρωπαϊκό και κυρίως σε παγκόσμιο επίπεδο να επανέλθει στο επίκεντρο των πολιτικών ο άνθρωπος, η υγεία του, το περιβάλλον του και οι ανάγκες του.

Σε εθνικό επίπεδο εμείς έχουμε μία συγκροτημένη άποψη η οποία ταυτίζεται άλλωστε με την παραδοσιακή άποψη της σοσιαλδημοκρατίας για τη βιώσιμη ανάπτυξη, την πράσινη ανάπτυξη, με κοινωνική δικαιοσύνη, με αξιοποίηση της σύγχρονης τεχνολογίας. Όλα αυτά που η πανδημία ανέδειξε ενσωματώνονται μέσα στην πρότασή μας για μια ανθρωποκεντρική πρόοδο και ευημερία του τόπου.

Οι παγκόσμιες συνεργασίες είναι κομβικό θέμα για το μέλλον. Ήταν και είναι. Η πανδημία ανέδειξε ότι πρέπει να επιταχυνθούν. Οι παγκόσμιες συνεργασίες και η ευρωπαϊκή ολοκλήρωση θα δώσουν ασφάλεια στον κόσμο στο πλαίσιο το οποίο ανέπτυξα πρώτα απ’ όλα για να προστατέψουμε και να σεβόμαστε απόλυτα τη γη, τον κόσμο μας και ταυτόχρονα να δημιουργούμε τις προϋποθέσεις για την καλύτερη ζωή των ανθρώπων όπου γης, χωρίς διακρίσεις χρώματος, θρησκεύματος, γεωγραφικής κατοικίας ή χώρας προέλευσης.

Και αυτό είναι ένα σημαντικό στοίχημα, που έχει να κάνει με τον Παγκόσμιο Οργανισμό Υγείας και τους άλλους οργανισμούς που πρέπει να ενεργοποιηθούν σε αυτή την κατεύθυνση και να μην είναι τυπικά παρόντες.

Αυτή η διεθνής σύμβαση που έχει συνομολογηθεί πριν από δεκατρία περίπου χρόνια έχει τέτοια χαρακτηριστικά. Βεβαίως σήμερα κατά την άποψή μου δεν αρκεί. Χρειάζεται μια αναθεώρηση, χρειάζεται μια ενεργοποίηση, τουλάχιστον αυτά τα οποία έχουν συμφωνηθεί τότε να πάρουν σάρκα και οστά. Με αυτή την έννοια υπερθεματίζουμε και ψηφίζουμε τη σύμβαση.

Με την ευκαιρία αυτής της συζήτησης θέτουμε το μεγάλο θέμα που έχει να κάνει με τη χώρα μας, τον τουρισμό και την περίοδο που ήδη έχουμε εισέλθει. Είναι ένα σημαντικό βήμα αυτό που συζητάει αύριο η αρμόδια επιτροπή για το ευρωπαϊκό πιστοποιητικό. Το ευρωπαϊκό πιστοποιητικό, παρά τις όποιες ενστάσεις, αποτελεί το διαβατήριο, που μαζί με τα συμπληρωματικά μέτρα, νομίζω ότι μπορούν να δώσουν τις προϋποθέσεις για να έχουμε επανεκκίνηση στον τουρισμό.

Πέρα, όμως από το ευρωπαϊκό πιστοποιητικό, χρειάζεται να υπάρξουν, όπως φαίνεται, και διακρατικές συμφωνίες με τις χώρες εκείνες, οι οποίες αποτελούν πελάτες της Ελλάδας και έχουμε σημαντικό τουριστικό ρεύμα. Αναφέρομαι στη Ρωσία, στην Αμερική, στο Ισραήλ και βεβαίως, στο Ηνωμένο Βασίλειο, καθώς και σε άλλες χώρες, όπως την Κίνα, που βεβαίως αφορά την πιο πέρα περίοδο. Πρέπει εδώ και τώρα να υπάρξει διακρατική συμφωνία, ουσιαστικά να υιοθετήσουν το ευρωπαϊκό πιστοποιητικό στο πλαίσιο αυτής της συμφωνίας και να διευκολυνθεί τα μέγιστα η προσπάθεια η οποία γίνεται και η οποία πρέπει να ενταθεί για την επανεκκίνηση της τουριστικής περιόδου με τον καλύτερο τρόπο.

Ψηφίζουμε, λοιπόν, τη σύμβαση και ζητούμε από το Υπουργείο Τουρισμού να ενεργοποιηθεί στην κατεύθυνση διακρατικών συμφωνιών για το πιστοποιητικό, με χώρες που έχουμε σημαντικό τουριστικό ρεύμα στην Ελλάδα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ.

Κύριε Αυλωνίτη, επειδή λείπει ο Κοινοβουλευτικός Εκπρόσωπός σας, θέλετε να μιλήσετε;

**ΑΛΕΞΑΝΔΡΟΣ – ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε, ευχαριστώ πάρα πολύ που μου δίνετε αυτήν την ευκαιρία. Θα ήθελα να επισημάνω δύο σοβαρά ζητήματα στην κυρία Υφυπουργό.

Το πρώτο ζήτημα έχει να κάνει με το ΙΕΚ Τουρισμού της Κέρκυρας. Επειδή το θέμα που συζητάμε σήμερα, την κύρωση της διεθνούς σύμβασης, είναι σχετικό με τον τουρισμό, θα ήθελα το Υπουργείο σας να δείξει ιδιαίτερο ενδιαφέρον στο καταπληκτικό της όλης υπόθεσης. Πρόκειται για ένα ινστιτούτο που παράγει στελέχη, τα οποία γίνονται ανάρπαστα την αμέσως επόμενη μέρα από την αποφοίτησή τους και αυτήν τη στιγμή το μόνο πρόσωπο το οποίο είναι μόνιμο ως προσωπικό είναι ο διευθυντής. Όλοι οι άλλοι είναι με σύμβαση εργασίας ορισμένου χρόνου. Θα σας παρακαλούσα λοιπόν, να δώσετε ιδιαίτερο ενδιαφέρον σε αυτό.

Και το δεύτερο θέμα, κύριε Πρόεδρε, που και αυτό είναι σχετικό με τον τουρισμό, είναι η ανησυχητική μείωση του ποσοστού των εμβολιασμών. Θα σας πω χαρακτηριστικά, μιας και κατάγομαι από την Κέρκυρα και εκεί εκλέγομαι, πως πριν από δυο, τρεις μέρες εγκαινιάστηκε το εμβολιαστικό κέντρο. Την πρώτη μέρα εμβολιάστηκαν πεντακόσιοι, τη δεύτερη διακόσιοι και χτες εκατόν πενήντα. Βαίνει μειούμενος ο αριθμός των εμβολιασμένων και αυτό αποτελεί αρνητική προϋπόθεση να αποκτήσει η τουριστική μας οικονομία, η πατρίδα μας, αυτό το χαρακτηριστικό…

**ΠΡΟΕΔΡΕΥΩΝ (Νικήτας Κακλαμάνης):** Τι ερμηνεία δίνετε για τους συντοπίτες σας, που μειώνεται ο αριθμός;

**ΑΛΕΞΑΝΔΡΟΣ – ΧΡΗΣΤΟΣ ΑΥΛΩΝΙΤΗΣ:** Δεν είναι μόνο, δυστυχώς, για τους συντοπίτες μας. Είναι το γεγονός ότι έπρεπε ουσιαστικά όλες οι πολιτικές δυνάμεις να δώσουμε έμφαση, έτσι ώστε να πειστεί ο ελληνικός λαός ότι ο εμβολιασμός και το ποσοστό, που θα μπορέσουμε να πετύχουμε θα είναι αυτό που θα δώσει όχι μόνο την ασφάλεια σε εμάς προσωπικά, στις οικογένειες μας και στην κοινωνία, αλλά θα αποτελέσει και το πιο ασφαλές κίνητρο, ανταγωνιστικό θα έλεγα κριτήριο, σε όλο το επίπεδο του τουριστικού ανταγωνισμού, σε διεθνές φυσικά επίπεδο εννοώ, διότι ο ασφαλής υγειονομικά τουριστικός προορισμός είναι αυτός που θα πετύχει και τα μέγιστα αποτελέσματα.

Ευχαριστώ, κύριε Πρόεδρε, που μου δώσατε αυτήν την ευκαιρία.

**ΠΡΟΕΔΡΕΥΩΝ (Νικήτας Κακλαμάνης):** Τώρα, τον λόγο έχει ο κ. Βρούτσης, Κοινοβουλευτικός Εκπρόσωπος της Νέας Δημοκρατίας.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε.

Κατ’ αρχάς πρέπει να πω συγχαρητήρια προς όλες τις Κοινοβουλευτικές Ομάδες, την συντριπτική πλειοψηφία, που ψηφίζουν την εισήγηση του Υπουργείου Τουρισμού. Αυτό, κύριε Πρόεδρε, δείχνει ένα κλίμα συναίνεσης σε ένα πολύ σημαντικό ζήτημα, που αφορά τη χώρας μας. Και εσείς ως νησιώτης εξ Άνδρου ορμώμενος, γνωρίζετε πάρα πολύ καλά πόσο σημαντικό είναι για φέτος να κερδίσουμε το στοίχημα του τουρισμού.

Είναι η Υπουργός, κ. Ζαχαράκη εδώ, παρούσα στη διαδικασία της συζήτησης, ο κ. Φόρτωμας, εισηγητής του νομοσχεδίου. Θέλω να προσθέσω δύο, τρεις σκέψεις τις οποίες θεωρώ σημαντικές και εγώ ως Κυκλαδίτης, καθώς με ενδιαφέρει πάρα πολύ να κερδίσουμε φέτος το στοίχημα και για τοπικούς, αλλά και για εθνικούς λόγους.

Άκουσα τον κ. Κεγκέρολγου και τον εισηγητή του ΣΥΡΙΖΑ και θα έλεγα ότι δεν έχω να διαφωνήσω πάνω σε αυτά που είπαν. Απλά να προσθέσω, αξιότιμοι συνάδελφοι, ότι η Κυβέρνηση που αυτήν την στιγμή εκπροσωπεί τη χώρα μας κάνει ό,τι μπορεί, καταβάλλει κάθε δυνατή προσπάθεια. Και το λέω όχι ορμώμενος από την πολιτική μου ιδιότητα ως Βουλευτής της Νέας Δημοκρατίας, αλλά ως πολίτης που παρακολουθώ τα πράγματα στο νομό μου στις Κυκλάδες, που παρακολουθώ τα πράγματα γενικά. Κάνουμε ό,τι μπορούμε, ό,τι είναι ανθρωπίνως δυνατόν για να πείσουμε και τον τελευταίο πολίτη στην αναγκαιότητα να εμβολιαστεί.

Ειδικά στη νησιωτική Ελλάδα που είναι και το μεγάλο στοίχημα, που είναι ο προπομπός για τον τουρισμό είδα ότι τρέξαμε το θέμα των νησιών με πληθυσμό μέχρι δέκα χιλιάδες, έχει γίνει καθολικός εμβολιασμός σε αυτά. Στο νομό μου απέμειναν πέντε νησιά: η Πάρος, η Νάξος, η Μύκονος, η Σαντορίνη και η Σύρος. Τρέχει και εκεί o εμβολιασμός. Αυτό γίνεται καθολικά σε όλη την Ελλάδα.

Προσπαθούμε με κάθε δυνατό μέσο διαμέσου των νοσοκομείων και των κέντρων υγείας, αλλά και την πολιτική μας θέση κάθε φορά να υπερθεματίσουμε στην αναγκαιότητα του τουρισμού. Δυστυχώς, -υπάρχει το δυστυχώς, κύριε Υπουργέ- ένα τμήμα του πληθυσμού είναι αρνητές του εμβολιασμού. Πλέον είναι διαπιστωμένο. Υπάρχει μια διακύμανση μεταξύ νησιών και ηπειρωτικής Ελλάδας, αλλά είναι ένα ποσοστό.

Πρέπει αυτοί οι άνθρωποι να καταλάβουν, κύριε Πρόεδρε, ότι δεν θέτουν σε κίνδυνο μόνο τον εαυτό τους, θέτουν σε κίνδυνο και το μεγάλο στοίχημα της χώρας φέτος για τον τουρισμό, διότι παραδείγματος χάριν Κυκλάδες και Περιφέρεια Νοτίου Αιγαίου συνολικά το 90% του ΑΕΠ της περιοχής αυτής είναι τουρισμός. Αν, ω μη γένοιτο, λόγω ανευθυνότητας και λόγω συνειδητής επιλογής κάποιος δεν εμβολιαστεί και νοιώθει ανέμελα και κινείται έτσι όπως νομίζει ότι πρέπει να κινείται και βάλει σε κίνδυνο τον εαυτό του, θα βάλει και ένα ολόκληρο νησί. Το μήνυμα θα είναι πολύ αρνητικό για τη χώρα. Ζούμε από τον τουρισμό.

Προσδοκούμε τα έσοδα του 2021, κύριε Πρόεδρε, να φτάσουν έτσι όπως τα είχαμε βάλει και στον προϋπολογισμό στο 50% του 2019. Αυτό είναι το μεγάλο στοίχημα και καταβάλλουμε κάθε δυνατή προσπάθεια. Εγώ θέλω να πω συγχαρητήρια σε όλο τον κόσμο του τουρισμού, στα καταλύματα, στα ξενοδοχεία που μιλάω που έχουν προετοιμαστεί για φέτος. Έχουν κάνει μια καλή προετοιμασία και όλοι οι άνθρωποι ελπίζουν και προσδοκούν φέτος να φτάσουμε σε αυτό το επίπεδο, στο 50% του 2019.

Είναι ευθύνη όλων μας, κύριε Πρόεδρε, όλων μας, όλων των πολιτικών κομμάτων. Εγώ δεν θα δείξω ότι κάποιος έχει περισσότερη ή λιγότερη ευθύνη ή απευθύνεται με χαμηλότερη ένταση προς τον κόσμο. Όλοι το κάνουμε, γιατί νιώθουμε την ανάγκη να πείσουμε και τον τελευταίο πολίτη να εμβολιαστεί.

Φέτος το μεγάλο στοίχημα ξεκινώντας από προχθές, από την 1η Ιουνίου είναι να εμβολιαστούν όσο το δυνατόν περισσότεροι. Το ψηφιακό πιστοποιητικό, κυρία Υπουργέ, είναι επίτευγμα. Ο Πρωθυπουργός, το Υπουργείο Τουρισμού, συνολικά η Κυβέρνηση το έτρεξε, είμαστε από τις πρώτες χώρες που το κάνουμε πράξη και θα αποτελέσει κι αυτό ένα επιπλέον κίνητρο, βοηθητικό στοιχείο για την ολοκλήρωση αυτής της προσπάθειας.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κλείνουμε με την τοποθέτηση εκ μέρους της Κυβέρνησης της Υφυπουργού Τουρισμού, κ. Ζαχαράκη.

Ορίστε, κυρία Ζαχαράκη, έχετε τον λόγο.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** ΚύριεΠρόεδρε, ευχαριστώ πάρα πολύ. Ευχαριστώ και την ανοχή του Κοινοβουλίου, γιατί στην επιτροπή δεν είχα φυσική παρουσία και ευχαριστώ πάρα πολύ όλες τις Κοινοβουλευτικές Ομάδες για την ανοχή τους που βγήκα διαδικτυακά.

Θέλω να μεταφέρω τους χαιρετισμούς του Γενικού Γραμματέα του Παγκόσμιου Οργανισμού Τουρισμού, ο οποίος μαζί με πάρα πολλούς Υπουργούς Τουρισμού, Υφυπουργούς και υψηλά στελέχη από τα αρμόδια Υπουργεία -ξέρετε ότι σε πολλές χώρες δεν υπάρχει ξεχωριστό Υπουργείο Τουρισμού, μπορεί να είναι στο Ανάπτυξης, μπορεί να είναι σε άλλα Υπουργεία- είναι παρόντες και παρούσες.

Και νομίζω, κύριε Μπούμπα, ότι αυτό το ρήμα «propagate» αν αναζητήσουμε λίγο στα λεξικά, ίσως και λόγω της ιδιότητας μου ως καθηγήτρια αγγλικής φιλολογίας, θα δούμε ότι σημαίνει επίσης και «διαχέω ιδέες». Αν είναι, λοιπόν, η ιδέα της ασφαλούς χώρας, η οποία υποδέχεται με χαμόγελο και τη φιλοξενία που είναι γνωστή όλους αυτούς οι οποίοι είναι εδώ και να μεταφέρουν αυτό το μήνυμα πίσω στις χώρες ας είμαστε αυτοί οι οποίοι θα το κάνουμε και θα το κάνουμε με χαρά πάντα έτσι και με την διαύγεια στα στοιχεία και την διαφάνεια. Επειδή αναφέρατε το θέμα προπαγάνδα νομίζω, αν δεν κάνατε λάθος, ήθελα να το διευκρινίσω.

Μεταφέροντας, λοιπόν, τους χαιρετισμούς του Γενικού Γραμματέα θέλω να πω, για να δώσουμε λίγο την ιστορική συνέχεια, ότι έχουμε την προεδρία της Περιφερειακής Επιτροπής Τουρισμού, την είχε διεκδικήσει η κ. Κουντουρά. Συνεχίζουμε την προεδρία και θα την διεκδικήσουμε ξανά. Και αυτό το λέω, γιατί υπάρχει συνέχεια στην προσπάθεια.

Οι στόχοι που θέτει η κάθε κυβέρνηση να είναι διαφορετικοί. Εμείς λέμε ότι αμέσως μετά με τη βοήθεια του Ταμείου Ανάκαμψης, το ΕΣΠΑ και βέβαια των στόχων βιώσιμης ανάπτυξης του 2030 -κύριε Γρηγοριάδη, αναφέρατε τους στόχους- ισόρροπα και σε όλες τις πολιτικές μας το θέμα της βιωσιμότητας στον τουρισμό, το μπλε και το πράσινο δηλαδή, θα δείτε ότι θα είναι κυρίαρχο και φυσικά θα μπορείτε να το αξιολογήσετε ως Αντιπολίτευση.

Να πω επίσης ότι προστέθηκαν δύο άρθρα από τον Υπουργό, οπότε υπάρχει μία νομοτεχνική βελτίωση και λοιπές διατάξεις. Προφανώς έχουν να κάνουν με το ίδιο θέμα το οποίο συζητάμε, με τα προνόμια και τις ασυλίες των εξηρτημένων οργανισμών, αναφορικά με τον Παγκόσμιο Οργανισμό Τουρισμού.

Οφείλω μία απάντηση και στον εκπρόσωπο του ΚΚΕ, τον κ. Κατσώτη, γιατί το θέσατε και στην επιτροπή και πρέπει να διευκρινίσω. Είναι υπάλληλοι του Παγκόσμιου Οργανισμού Τουρισμού. Ξέρετε, μπορεί να είναι technical experts, εμπειρογνώμονας, πάντα όμως έχουν σύμβαση με τον οργανισμό. Μιλάμε για ανθρώπους, δηλαδή, που έχουν συγκεκριμένη σχέση εργασίας με τον παγκόσμιο οργανισμό και όχι κάτι γενικό.

Επίσης για την ουσία, πολλές φορές προφανώς υπάρχει ιδεολογική, σε αυτό το κομμάτι, διάσταση για τη συμμετοχή στους διεθνείς οργανισμούς. Θα σας πω την προσωπική μου εμπειρία. Ούσα πολλά χρόνια σε διεθνή και ευρωπαϊκά φόρα, γίνεται ανταλλαγή βέλτιστων πρακτικών και το γεγονός ότι εμείς μπορούμε να διαφημίσουμε αυτήν τη στιγμή πόσο καλά τα πήγαμε την προηγούμενη χρονιά, αλλά και πόσο καλά τα πήγαμε και στην εξ αποστάσεως εκπαίδευση στον τουρισμό, νομίζω είναι καλό και για το πρεστίζ της χώρας, αλλά και για να παίρνουν κι αυτοί ένα παράδειγμα για το πώς γίνεται στην Ελλάδα.

Επίσης, κύριε Λογιάδη, όπως αναφέρετε και εσείς, το ΙΕΚ Κέρκυρας ήταν ένα πολύ σημαντικό θέμα. Αυτή τη στιγμή η υπηρεσιακή γραμματέας, που έχει και τα θέματα του προσωπικού, καταβάλλει κάθε προσπάθεια. Έχει μετακινηθεί ήδη υπάλληλος από την περιφερειακή υπηρεσία τουρισμού στο ΙΕΚ και νωρίτερα από ποτέ έχουμε κάνει τις κινήσεις με το Υπουργείο Εσωτερικών, έτσι ώστε να μπορούν οι άνθρωποι οι οποίοι προσλαμβάνονται κάθε χρόνο -αυτό όμως είναι μία χρόνια τακτική, δεν είναι τωρινό ότι έχουμε συμβασιούχους εκπαιδευτικούς στις σχολές μας, τα ΙΕΚ μας- να προσληφθούν νωρίτερα από ποτέ.

Επίσης πρέπει να ανακοινώσω ότι διευρύνω τις πρακτικές -θα βγει ένα δελτίο Τύπου- για τα ΙΕΚ μας, γιατί ήμουν υπεύθυνη για το θέμα της εκπαίδευσης και του προγράμματος σπουδών. Διευρύνω τις δυνατότητες πρακτικών στις σπουδάστριες και σπουδαστές μας. Και αυτό είναι πολύ σημαντικό γιατί θα έχουν μεγαλύτερες ευκαιρίες, να υπάρχουν περισσότερες επιχειρήσεις για να πάρουν τα παιδιά να κάνουν την πρακτική τους. Θεωρώ ότι μπορεί να βοηθήσει και αυτό για την πιθανότητα ανεύρεσης αμέσως μετά εργασίας.

Στα ζητήματα ως προς το «SEA DIAMOND» νομίζω ότι σας απάντησε ο κ. Κατσαφάδος. Καταθέσατε μία επίκαιρη ερώτηση και ήρθε ο Υπουργός και σας απάντησε, κύριε Λογιάδη.

Επίσης, όσον αφορά τις σχολές στην Κρήτη στο Νομό Λασιθίου θελήσαμε με ένα πιο καινοτόμο και πρωτοποριακό τρόπο να δώσουμε και από εκεί το μήνυμα της σημασίας του τοπικού και αυθεντικού, τι σημαίνει να μπορέσουν να έρθουν για να γευτούν τις τοπικές γεύσεις, τη γαστρονομία. Ο γαστρονομικός τουρισμός έχει υψηλή προτεραιότητα για το Υπουργείο Τουρισμού και θα καταβάλω κάθε προσπάθεια για να μπορέσω αυτό το μήνυμα να διαχυθεί παντού.

Κύριε εκπρόσωπε του Κινήματος Αλλαγής, θέλω να σας αναφέρω -επειδή είστε πολύ έμπειρος κοινοβουλευτικά- ότι αυτό το κομμάτι των συμβάσεων ξέρετε ότι έχει ήδη μια πορεία από το 2008, οι οποίες έχουν κυρωθεί και βέβαια πολύ σωστά λέτε ότι πρέπει να δούμε τις επικαιροποιήσεις κάθε φορά. Άρα σε αυτό προφανώς δεχόμαστε έτσι και το σχόλιο το οποίο γίνεται. Να θέσω όμως το ζήτημα των διακρατικών συμφωνιών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Παίρνω λίγο παραπάνω χρόνο γιατί είναι ευκαιρία να το πούμε.

Διακρατικές συμφωνίες έχουν γίνει με το Ισραήλ και βέβαια αυτό μας έδωσε τη δυνατότητα να μπορούν να έρθουν νωρίτερα -και εννοώ νωρίτερα από το επίσημο άνοιγμα του τουρισμού- στη χώρα από άλλες χώρες, με την προϋπόθεση να έχουν κάνει το διπλό εμβολιασμό και να κάνουν και PCR. Αυτό πολύ νωρίτερα από τις υπόλοιπες χώρες.

Για τις υπόλοιπες χώρες τώρα πρέπει να σας πω ότι υπάρχει η πρωτοβουλία, που λαμβάνει η Ευρωπαϊκή Επιτροπή. Άρα με βάση τον κανονισμό ο οποίος θα τεθεί σε εφαρμογή, με το ψηφιακό πιστοποιητικό, μετά κάνει η Ευρωπαϊκή Επιτροπή τις συμφωνίες με τις υπόλοιπες χώρες. Και βέβαια και ο Υπουργός έχει πάει ήδη στη Ρωσία, έχει πάει στη Μεγάλη Βρετανία -πολύ σωστά το θέτετε ότι έχει πολύ μεγάλη αξία να έχουν τα πλήρη στοιχεία και να ανοίξει αγορά και από εκεί- όπως και σε πάρα πολλές χώρες, στη Ρουμανία, στη Σερβία κ.λπ..

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Ήταν στο Μεξικό που η Ελλάδα έλαβε το βραβείο για το πιο ασφαλές ξεκίνημα της περσινής χρονιάς από τον Παγκόσμιο Οργανισμό Τουρισμού και ήταν μια πολύ σημαντική στιγμή για όλους μας, ουσιαστικά για τους επαγγελματίες και τους εργαζόμενους των περιοχών σας, γιατί αυτοί πιστώνονται αυτήν την προσπάθεια για το βραβείο το οποίο πήραμε. Κάθε εργαζόμενος αυτή τη στιγμή, που υποδέχεται με χαμόγελο τον ταξιδιώτη, κερδίζει αυτό το βραβείο.

Και επειδή αυτή η ευκαιρία να βρεθούμε εδώ νομίζω είναι μοναδική, γιατί αποτελεί μια επικαιρότητα πολύ ενδιαφέρουσα, να μεταφέρω κάποιες γενικές σκέψεις για το άνοιγμα του τουρισμού, χωρίς να κάνω κατάχρηση της ανοχής σας. Μετράμε ήδη παραπάνω από δεκαπέντε μέρες από το επίσημο άνοιγμα του τουρισμού και είναι ένα άνοιγμα, για το οποίο πρέπει να σας πω ότι εργαστήκαμε πολύ σκληρά, με σχέδιο και κυρίως συνέπεια.

Γιατί όσοι μας παρακολουθούν μετρούν πάρα πολύ τη συνέπεια λόγων και πράξεων. Ξέρετε ότι είναι σκληροί κριτές και ο ανταγωνισμός είναι έντονος φέτος, γιατί άνοιξαν περισσότερες αγορές. Άρα, εμείς πρέπει τη συνέπεια λόγων και πράξεων να την προτάσσουμε και βέβαια από εκεί και πέρα να δίνουμε και όλα τα εργαλεία στους εργαζομένους και στους επιχειρηματίες να προχωρούν. Ένα άνοιγμα που –ξέρετε- το ζητούσε η ίδια η κοινωνία και έρχεται και το στηρίζει.

Ας μιλήσουμε λίγο με στοιχεία για το τι συνέβαινε με τον τουρισμό και πόσο πολύ συνεισφέρει στην οικονομία. Η άμεση συνεισφορά του τουρισμού στην οικονομία της χώρας είναι 23,4 δισεκατομμύρια. Είναι περίπου το 12,5% του ΑΕΠ. Βέβαια, εάν μετρήσουμε το τι γίνεται με την παρελκόμενη οικονομία, θα δούμε ότι όλο αυτό λειτουργεί πολυπαραγοντικά και επιπρόσθετα. Βέβαια, -όπως είπα είναι τα πολλαπλασιαστικά και έμμεσα οφέλη από τον τουρισμό- η συνολική συνεισφορά του στην οικονομία της χώρας κυμαίνεται μεταξύ 51 δισεκατομμυρίων και 62,1 δισεκατομμυρίων.

Χαρακτηριστικό είναι η οικονομία τριών νησιωτικών περιφερειών, το Νότιο Αιγαίο, την Κρήτη, τα Ιόνια νησιά -και βέβαια και το Βόρειο Αιγαίο- που εξαρτώνται σε πολύ μεγάλο βαθμό από τον τουρισμό. Περισσότερο από το 90% του εισοδήματος της τουριστικής δραστηριότητας προέρχεται από το εξωτερικό. Είναι, λοιπόν, και μία δραστηριότητα εξαγωγική.

Από την άλλη, επιτρέψτε μου έτσι να αναφέρω και αυτό στο οποίο θέλουμε εμείς να δώσουμε ιδιαίτερη σημασία –επειδή μιλάμε συνήθως για τις αφίξεις από το εξωτερικό- τον εσωτερικό τουρισμό. Θέλω να μεταφέρετε και στις περιοχές σας τη μεγάλη σημασία που έχει το γεγονός, κύριε Βρούτση, κύριε Υπουργέ, ότι δίνεται φέτος δυνατότητα για διεύρυνση παρόχων και δικαιούχων στο Πρόγραμμα «Τουρισμός Για Όλους». Ένα πολύ μεγάλο πρόγραμμα 100 εκατομμυρίων ευρώ που ξεκίνησε από πέρυσι, συνεχίζεται και φέτος και μπορούμε να πούμε ότι κάναμε και διευκολύνσεις. Είναι προσωπικός στόχος και κατεύθυνση η οποία δόθηκε από τον Πρωθυπουργό και τον Υπουργό προς εμένα, να βρούμε τρόπους να διευκολύνουμε το πρόγραμμα. Θα είναι πολύ μεγάλη μας χαρά οι οικογένειες οι οποίες έχουν πιεστεί πάρα πολύ να πάρουν αυτή την επιδότηση και να επισκεφτούν μέρη της Ελλάδος. Και βέβαια με 100% επιδότηση για τα άτομα με αναπηρία. Θέλουμε αυτό να είναι μια οριζόντια δυνατότητα με συμπεριληπτικό τρόπο έτσι ώστε να μην αποκλείεται κανείς απ’ αυτή τη δυνατότητα να ταξιδέψει.

Είναι νομίζω κάτι το οποίο είναι επίκαιρο και να πω ότι αυτές τις μέρες δίνω, κύριε Φόρτωμα, τρεις μέρες παράταση στις επιχειρήσεις να δηλώσουν μέχρι τις 10 Ιουνίου. Ας δηλώσουν οι νέοι πάροχοι, να δώσουμε έτσι στους πολίτες τη δυνατότητα να ταξιδέψουν. Θα γίνουν νέες ανακοινώσεις από το Υπουργείο για το πότε μπορούν οι ίδιοι οι πολίτες να κάνουν τις αιτήσεις, οι νέοι δικαιούχοι. Θα ενημερώσουμε βέβαια εγκαίρως όλες τις Κοινοβουλευτικές Ομάδες, γιατί θέλουμε τη διάχυση του μηνύματος.

Το 2019 δημιούργησε εξακόσιες εβδομήντα οκτώ χιλιάδες θέσεις εργασίας και αυτό είναι χαρά μας. Και θέλουμε να συνεχίσουμε να βλέπουμε αυτό το πράγμα, επειδή πέρυσι δεχτήκαμε όλη αυτή την κατακόρυφη μείωση. Και όσοι είστε από τις νησιωτικές περιοχές το είδατε αυτό. Και εγώ που είμαι από το Καρπενήσι, το είδαμε και εμείς. Στον ορεινό τουρισμό αυτή τη στιγμή έχουμε δύο χρόνια, που πραγματικά ζούμε στιγμές οι οποίες είναι πολύ δύσκολες. Και νομίζω πως είναι σημαντικό αυτό το οποίο θα μου επιτρέψετε να αναφέρω –και εδώ δεν είναι προπαγάνδα, αλλά είναι απλά ανάλυση μέτρων- που είναι τα μέτρα τα οποία έχει αναλάβει η ελληνική Κυβέρνηση για να στηρίξει τον Έλληνα επιχειρηματία για να μπορέσει να έχει τον εργαζόμενο, γιατί δεν υπάρχει επιχείρηση χωρίς εργαζόμενο και εργαζόμενος χωρίς επιχείρηση. Και νομίζω ότι αυτό είναι μια κοινή παραδοχή.

Έξι κύκλοι επιστρεπτέων προκαταβολών, αυτή τη στιγμή τρέχει ο έβδομος, έκτακτες οικονομικές ενισχύσεις στους εργαζόμενους του τουρισμού, πρόγραμμα «ΣΥΝ-ΕΡΓΑΣΙΑ» για την προστασία των θέσεων εργασίας, αναστολή εκπλήρωσης των ασφαλιστικών και φορολογικών υποχρεώσεων, μετάθεση δανειακών υποχρεώσεων, παράταση των μισθώσεων τουριστικών καταλυμάτων, μείωση και κάλυψη των ασφαλιστικών εισφορών, απαλλαγή ενοικίου και αποζημίωση εκμισθωτών, προγράμματα για την ενίσχυση της ρευστότητας, το «ΓΕΦΥΡΑ ΙΙ» και βέβαια, τα πολύ σημαντικά προγράμματα ΕΣΠΑ τα οποία έρχονται αυτήν τη στιγμή να βοηθήσουν τον Έλληνα επιχειρηματία να μπορέσει να ξανανοίξει, τα 420 εκατομμύρια τα οποία ανακοίνωσε το Υπουργείο Ανάπτυξης, ο Υπουργός Άδωνις Γεωργιάδης, ο Υφυπουργός Γιάννης Τσακίρης, τα οποία θα δώσουν την ανάσα την στιγμή που χρειάζεται. Και εάν κάποιος ρωτήσει εύλογα και καλοπροαίρετα –πιστεύω- ότι έρχονται σε ένα χρόνο που έχει ήδη ξεκινήσει η δραστηριότητα, να θυμίσω ότι είναι πολύ βαριές οι ευρωπαϊκές διαδικασίες και συνήθως είναι πολύμηνες.

Χρειάζεται, λοιπόν, ιδιαίτερα καλός συντονισμός, που έγινε από το Υπουργείο Ανάπτυξης για να μπορέσουμε να έχουμε αυτή τη στιγμή το τεράστιο αυτό πρόγραμμα. Και βέβαια είναι και το ζήτημα των επιδοτήσεων οι οποίες αφορούν αυτή τη στιγμή και τα ξενοδοχεία και τα καταλύματα, ενοικιαζόμενα δωμάτια, κάμπινγκ, πρακτορεία και τουριστικά λεωφορεία.

Δεν θέλω να σας κουράσω άλλο. Θα αναφερθώ και βέβαια θα ενημερωθείτε για το πιστοποιητικό εμβολιασμού, την ελληνική πρωτοβουλία η οποία έρχεται να είναι ένα ακόμα όπλο στη φαρέτρα μας για φέτος, για να διευκολύνει τη μετακίνηση.

Θέλω να πάω λίγο στο ζήτημα το οποίο ουσιαστικά συζητάμε. Μιλάμε για ζητήματα τα οποία έχουν να κάνουν με κύρωση διεθνών συμβάσεων και δεν αφορούν μόνο τη χώρα μας, κύριε Γρηγοριάδη. Όλες οι χώρες οι οποίες αυτήν τη στιγμή συνεργάζονται με τον ΠΟΤ, έχουν ακριβώς την ίδια κύρωση και τα ίδια τμήματα, επειδή ρωτήσατε επιμέρους. Δεν είναι θέμα μπανανίας. Αντιθέτως, έχουμε εξασφαλίσει ένα πλαίσιο. Και βέβαια αυτά έχουν να κάνουν πραγματικά με τη λειτουργία του οργανισμού, και του Οργανισμού των Ηνωμένων Εθνών, αλλά και των οργανισμών που συνεργάζονται.

Θα ήθελα να έρθω στην επιτροπή, αν θέλετε και εσείς, κάποια στιγμή να δούμε λίγο την επόμενη ημέρα, να δούμε λίγο το τι κάνουμε για το ΕΣΠΑ, τι κάνουμε για το Ταμείο Ανάκαμψης και να σας ενημερώσουμε και για τον προγραμματισμό του Υπουργείου και του Υφυπουργείου για ένα πολύ μεγάλο event για την τουριστική εκπαίδευση με την παρουσία του Γενικού Γραμματέα του Παγκόσμιου Οργανισμού Τουρισμού τον Νοέμβριο. Με χαρά να είναι και οι εκπρόσωποί σας εκεί, για να μπορέσουμε να διαφημίσουμε ακόμα καλύτερα το τι κάνουμε στην τουριστική εκπαίδευση και να την ανεβάσουμε κιόλας, γιατί ουσιαστικά είμαστε μια χώρα που μπορούμε να δώσουμε την καλή πρακτική.

Τελειώνω, λοιπόν, με δύο σκέψεις για το θέμα κύρωσης του παραρτήματος. Είναι απαραίτητη για την ενίσχυση της αξιοπιστίας της χώρας, προαπαιτούμενο για το εύρυθμο διοργανώσεων στις οποίες συμμετέχουν εκπρόσωποι των Ηνωμένων Εθνών και των εξειδικευμένων οργανισμών. Θυμίζω ότι μία τόσο παλιά οργάνωση, όπως ο Παγκόσμιος Οργανισμός Τουρισμού -μετράει ήδη από το 1970- είναι κάποια οργάνωση, που μπορούμε να πάρουμε και να δώσουμε βέλτιστες πρακτικές και βέβαια ένας καλός τρόπος να διαφημίσουμε τη χώρα μας με την παρουσία τόσων Υπουργών, που έχουν έρθει εδώ. Θα φύγουν με μία καλή εικόνα της χώρας.

Η χώρα προχωράει με τους εμβολιασμούς. Βεβαίως, να επιταχύνουμε το μήνυμα, είναι πολύ σημαντικό. Είναι, όμως, επίσης σημαντικό ότι θα φτάσουμε πολύ σύντομα στα έξι εκατομμύρια εμβολιασμών. Θα έχουμε φτάσει περίπου σε ένα πολύ ψηλό ποσοστό εμβολιασμού του πληθυσμού για να φτάσουμε στο τοίχος ανοσίας και βέβαια συνεχίζουμε τα μέτρα προστασίας. Παθούσα και η ίδια δεν μπορώ να σταματήσω να λέω ότι ο κορωνοϊός είναι εδώ. Συνεχίζουμε, λοιπόν, με τα μέτρα και προχωράμε έτσι, ώστε να πάμε ακόμα καλύτερα για τον ελληνικό τουρισμό.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό η Υφυπουργός Τουρισμού κ. Σοφία Ζαχαράκη καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 103 )

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε.

Κηρύσσεται περαιωμένη η συζήτηση ενιαία επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Τουρισμού: «Κύρωση του Παραρτήματος XVIII της Διεθνούς Συμβάσεως για τα Προνόμια και τις Ασυλίες των Ειδικευμένων Οργανισμών, αναφορικά με τον Παγκόσμιο Οργανισμό Τουρισμού».

Εισερχόμαστε στην ψήφιση επί της αρχής, των άρθρων, της τροπολογίας και του συνόλου του σχεδίου νόμου και η ψήφισή τους θα γίνει χωριστά.

Επισημαίνουμε ότι η ψηφοφορία περιλαμβάνει την αρχή του νομοσχεδίου, το άρθρο πρώτο, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Αφού καταχωρίσετε την ψήφο σας, έχετε τη δυνατότητα να την ελέγξετε ή να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

 (ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Παραρτήματος ΧVIII της Διεθνούς Συμβάσεως για τα Προνόμια και τις Ασυλίες των Ειδικευμένων Οργανισμών, αναφορικά με τον Παγκόσμιο Οργανισμό Τουρισμού |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ.Τροπ. 913/5 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Τουρισμού: «Κύρωση του Παραρτήματος XVIII της Διεθνούς Συμβάσεως για τα Προνόμια και τις Ασυλίες των Ειδικευμένων Οργανισμών, αναφορικά με τον Παγκόσμιο Οργανισμό Τουρισμού» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 108α )

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα παρέσχε τη ζητηθείσαεξουσιοδότηση.

Έχουν διανεμηθεί τα Πρακτικά των συνεδριάσεων της Τετάρτης 3 Φεβρουαρίου 2021, της Πέμπτης 4 Φεβρουαρίου 2021, της Παρασκευής 5 Φεβρουαρίου 2021, της Δευτέρας 8 Φεβρουαρίου 2021, της Τρίτης 9 Φεβρουαρίου 2021, της Τετάρτης 10 Φεβρουαρίου 2021, της Πέμπτης 11 Φεβρουαρίου 2021, της Παρασκευής 12 Φεβρουαρίου 2021, της Δευτέρας 15 Φεβρουαρίου 2021, της Τρίτης 16 Φεβρουαρίου 2021, της Τετάρτης 17 Φεβρουαρίου, της Παρασκευής 19 Φεβρουαρίου, της Δευτέρας 22 Φεβρουαρίου και της Τρίτης 23 Φεβρουαρίου 2021 και ερωτάται το Σώμα εάν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς τα Πρακτικά των συνεδριάσεων της Τετάρτης 3 Φεβρουαρίου 2021, της Πέμπτης 4 Φεβρουαρίου 2021, της Παρασκευής 5 Φεβρουαρίου 2021, της Δευτέρας 8 Φεβρουαρίου 2021, της Τρίτης 9 Φεβρουαρίου 2021, της Τετάρτης 10 Φεβρουαρίου 2021, της Πέμπτης 11 Φεβρουαρίου 2021, της Παρασκευής 12 Φεβρουαρίου 2021, της Δευτέρας 15 Φεβρουαρίου 2021, της Τρίτης 16 Φεβρουαρίου 2021, της Τετάρτης 17 Φεβρουαρίου, της Παρασκευής 19 Φεβρουαρίου, της Δευτέρας 22 Φεβρουαρίου και της Τρίτης 23 Φεβρουαρίου 2021 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 12:25΄ λύεται η συνεδρίαση για αύριο, ημέρα Παρασκευή 4 Ιουνίου 2021 και ώρα 9:00΄ με αντικείμενο εργασιών του Σώματος κοινοβουλευτικό έλεγχο: α) συζήτηση της με αριθμόν 15/13/23-2-2021 επίκαιρης επερώτησης Βουλευτών της Κοινοβουλευτικής Ομάδας ΣΥΡΙΖΑ-Προοδευτική Συμμαχία με θέμα: «Ολέθρια κυβερνητική πολιτική στο σωφρονιστικό σύστημα και β) συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**